Kaozeal:Galiza - Wikipedia\n(eilet diwar: Kaozeal:Kalaika hag eskemmoù war http://br.wikipedia.org/wiki/Kaozeadenn_Implijer:Gad)\nKalaika/Kalaikia/Galisia/Galiza[kemmañ ar vammenn]\nUr fazi splann eo ar ger-se, goulennet em eus e ziverkañ. Bianchi-Bihan 13 Gwe 2009 da 17:58 (UTC)[respont]\nN'eus ket ur fazi tamm ebet eus ar stumm-mañ: "Kalaikia" a gaver e geriadur Vallee, ha dindan pluenn aozerien evel Youenn Drezen. N'eo ket savet diwar ar stummoù "Galicia" pe "Galiza" a vez graet gante e kalaikeg er mare a vremañ hag a zo deveret eus al latin GALAECIA, hogen eus ur stumm kent : hini anv ar geoded rakroman Kalaikoi / CALAICI he deus roet hec'h anv d'ar vro hag ar stumm latin kentañ CALAECIA. Ar stumm Kalaika, mistroc'h hag aesoc'h da zistagañ moarvat, a zo an hini a vez graet gantañ gant K. Kedez. Savet eo e doare hini Valee, war-bouez an dibenn. Daou dibenn disheñvel a gaver e Kalaikeg a vremañ ivez, nes kontañ an henstummoù a vez graet gante a-wezhioù gant lenneien ar c'halaikeg. ("Armórica galaica" a gaver, lakaomp dindan bluenn Claudio Rodríguez Fer — "galaica" implijet aze evel anv gwan da heñvelster "galega" hogen gant un arliv disheñvel.) Da envel ar vro a vremañ eo bet implijet ar stummoù Kalaikia ha Kalaika gant ar skrivagnerien, ha n'eo ket da envel ar Proviñs roman hepken. N'haller ket diverkañ eus ar yezh ar stummoù bet implijet gant brasañ skrivagnerien ar brezhoneg. Gad 14 Gwe 2009 (UTC)\nDa gentañ-holl e vefe gwell sinañ ar pezh a skriver. A-hendall e vefe ret anzav e c'hellfe faziañ skrivagnerion 'zo, kea? Daoust ha ma c'hellje bezañ bet implijet tra pe dra war an dachenn lennegel n'eo ket abalamour da se ma rankfe lakaat da vat war an dachenn skiantel/holloueziadurel. Disheñvel-krenn eo "Galiza" diouzh "Gallaecia". Pe marteze e vefe ret ivez ober gant "Lutetia" (brezhonekaet "Loutetia"?) hag "Albion"?? Diverket eo bet adarre gant an adkas doubl bet krouet war un dro. Mar fell dit menegiñ ar stumm-mañ e korf ar pennad "Galiza", gra evel-just, en ur reñ an daveoù a fell dit. Mar vo adsavet ar pennad adarre ganit gant an hevelep titl e ranko bezañ stanket da IP. A galon, Neal (Kaozeal) 14 Gwe 2009 da 10:31 (UTC)[respont]\nDigarezit ma n'am eus ket sinet ar gaozeadenn a ziwar Kalaika : n'am boa ket kavet penaos en ober. hogen dindan va anv implijer Gad am eus savet al linnennoù am eus skrivet er gaozeadenn. Aes deoc'h gouzout eta n'eo ket dre guzh am eus graet. Chom a ran nes kompren perak ne vefe ket degemeret da adstumm stummoù lennegel a zo diazezet mat e skridoù skrivagnerien a-bouez en hor yezh. Unan a lenno Youenn Drezen, lakaomp, hag a glasko titouroù war ar vro emañ o komz diouti, perak ne gavfe ket ? Daou anv a zo da c'halaika e Kalaikeg. Ha chalus e vefe he defe ar vro-se meur a hini e brezhoneg ? Gad 14 Gwe 2009 da 13:00 (UTC)[respont]\nDa gentañ-holl: bez' e c'hell pep implijer/ez krouiñ meur a gont disheñvel, met n'hall ket o implijout evit margodenniñ. Mar bez implijet ar gont-mañ'r-gont evit margodenniñ e rank bezañ serret an holl gontoù liammet outi. Ne gomprenan ket perak ec'h eus krouet kement-se a gontoù? Iskis e kavan goût krouiñ kontoù ha chom hep goût sinañ... Da eil, ne denn ket an afer-mañ d'ar fed m'ac'h on chalet me gant Kalaika pe get, met ret eo derc'hel soñj eus ar pennaennoù diazez, en o zouez: n'eo ket ar wikipedia ur geriadur (ul lec'hienn resis all ez eus). Mar fell dir menegiñ ar stumm "Kalaika" e korf ar pennad "Galiza", kudenn ebet. Arabat avat adsevel ar pennad-se bet diverket dija ha ne oa anezhañ nemet un adkas (hag un adkas doubl goude bezañ bet adsavet ganit ar wezh diwezhañ). Da drede, arabat kemmañ "Galiza" e "Kalaika" e korf pennadoù all evel m'eo bet graet dija. Neal (Kaozeal) 14 Gwe 2009 da 11:16 (UTC)[respont]\nPet meneg a gaver eus Kalaika e brezhoneg? Unan gant youenn Drezen? Pet all eus Kalaikia? 193.52.64.243 14 Gwe 2009 da 11:25 (UTC)[respont]\nA-du gant Neal: ar stummoù lennegel zo un dra a c'hall bezañ lakaet er pennad, n'eus ket d'ober anvioù pennadoù ganto.\nKalaika a vije neuze ur stumm ijinet gant Kouli Kedez? N'eo ket abeg a-walc'h d'e lakaat da anv ur pennad. Ma vije savet ur pennad evit kement ger ijinet gant KK ne vije ket un holloueziadur ken met ur geriadur lennegel, a c'hall bezañ graet er-maez eus hor wiki-ni.\nKalaikia zo bet ijinet gant Vallée, ne vez ket implijet ken, mat pell zo.\nAr pennad "Gallaecia" avat a chom da grouiñ.\nBianchi-Bihan 14 Gwe 2009 da 12:44 (UTC)[respont]\n"Kalaikiad" a gaver e Sizhun ar breur Arturo gant Youenn Drezen (p.24 ademb. Al Liamm, 1990 — embannadur kentañ Al Liamm 1949), diwar stumm diazez Kalaikia a gaver e geriadur Vallee eza. Kalaikia c'hoazh dindan bluenn P. Drenez en ur pennad bennak a-ziwar Manuel María. An adstumm Kalaika a vez graet gantañ gant Kedez a zo stummet ken mat all. Evit envel ar vro a vremañ eo bet implijet ar stummoù-se ha neket evit ar rannvro roman. Mar fell da unan ober un diforc'h etre "Galaecia" ha "Galicia" e c'hello atav ober gant ar rakger hen- pe gant an anv latin m'emañ o komz eus ar proviñs roman. N'on ket bet o klask pelloc'h met gall a rafot ober : Valee, Hemon, Drezen : trawalc'h evit prouiñ un implij lennegel, ha koshoc'h an implij-se eget hini ar stumm "Galiza" e brezhoneg. Met gall a rafec'h enklask pelloc'h hag e vefe kavet skrivagnerien anavezet sur. Mat eo degemer stummoù nevez, met n'emeur ket o vont da gorbellañ hor lennegezh evit-se, a gav din, ha lakaat pozioù hor lenneien wellañ da vezañ "fazioù", alato! Bremañ m'eo lañset brav an tabut er stumm a zoare, mar plij ganeoc'h lemel an evezhiadenn displijus a zo bet lakat e lein ar bajenn-mañ. Ho trugarekaat en a-raok.Gad 14 Gwe 2009 da 15:55 (UTC)[respont]\nEus peseurt kontoù ken niverus-se emaoc'h o kaozeal? Gad 14 Gwe 2009 da 16:03 (UTC)[respont]\nN'eo ket "Galiza" ur stumm nevez: degemeret eo bet e brezhoneg diwar unan eus an daou stumm galizek orin ofisiel "Galiza" (hag ivez "Galicia" o klotaat gant ar spagnoleg) dres evel m'eo bet degemeret, pe a rankfe bezañ degemeret d'am soñj-me d'an nebeutañ, stummoù ofisiel all evel, da skouer, Mumbai kentoc'h evit Bombay daoust ha ma c'hellje bezañ bet graet nouspet gwezh gant ar stumm Bombay el lennegezh vrezhonek. Faziañ a c'hell ar skrivagnerion, ha d'am soñj eo ur fazi en doa graet Vallée oc'h ijinañ ar stumm brezhonekaet-se ha neuze e lakaat da vezañ kevatal ouzh ar vro a-vremañ. Ha goût a ouie pe hini eo anv ar vro e yezh ar vro-se? A galon, Neal (Kaozeal) 14 Gwe 2009 da 14:33 (UTC)[respont]\nBez ez eus eus Galiza ur stumm nevez e Brezhoneg. Gant Roparz Hemon (emb. Al Liamm, 1978) e vez kavet Kalaikia ivez. Hogen gant Roparz Hemon adwelet gant Ronan Huon (emb. Al Liamm 1998) e kaver Galikia evit "Galicie" (Polska) ha Galisia evit "Galice", diouzh ar stumm ofisiel nemetañ e kalaikeg er mare-se (betek 2003, 'm eus aon). Er roll anvioù divoutin e kaver Galiza avat. Moarvat ne oa ket poellek-tre reizhadennoù R. Huon... N'eo ket ur fazi o deus graet Vallee, Drezen, hag Hemon, un dibab ne laran ket. Gall a raer ober dibaboù all, met n'haller ket lakaat da fazi an dibab bet graet gant brasañ skrivagnerien ar yezh kalz a-raok d'ar stumm lakaet da stumm reizh nemetañ ganeoc'h degouezhout en hor yezh. Met piv oc'h c'hwi, Neal, evit lakaat ho tibaboù broadelour a-us eus re hor lenneien pouezusañ ? Pennreizher ar Wiki ? Petra eo a gont avat : lakaat ar ouiziegezh da vont war raok er rouedad pe lakaat ar stummoù lakaet "reizh" ganeoc'h da vezañ trec'h, ha pa vefe a-enep d'an hengoun lennegel, d.l.e. a enep ar sevenadur ? Gad 16 Gwe 2009 da 14:24 (UTC)[respont]\nYa, ne oa ofisiel e galizek nemet ar stumm spagnolekaet "Galicia" betek ma oa bet adwelet reolennoù-skrivañ ofisiel ar yezh. Ha neuze? "Galiza" eo ar stumm hengounel ha koshoc'h, implijet ez-istorel gant ar galizeg-portugaleg hag abaoe atav gant ar portugaleg unvan.\nPiv on-me, a c'houlennez. Aes-tre: unan eus ar verourion (an hini oberiant nematañ abaoe un frapadig) hag ivez ar bureviad nemetañ. Ha penaos on deuet da vezañ? Dre vouzhiadeg. Da lâret eo eo bet fiziet ennañ gant an darn-vrasañ eus an implijerion/ezed kas da-benn kargoù ur merour: en o zouez doujañ d'ar pennreolennoù (da skouer, n'eo ket ar Wikipedia ur geriadur).\nKudenn ebet evit mennegiñ ar stumm "Kalaika" e korf ar pennad "Galiza", implijet ar stumm-mañ evit titl ar pennad pennañ peogwir eo hemañ an hini e vez implijet hiziv gant an darn-vrasañ a dud er yezh unvan (stumm kavet e geriadur An Here, da skouer)\nArabat mont re ball ganit. Prest on da gaozeal ha da selaou arguzennoù a bep suert. Berr eo deuet ma fasianted en amzer-mañ, avat, ha stanket e vo an implijerion/ezed a gav dezhe gwell tagadennoù personel. Da lâret eo, broadelour pe get, n'en deus ma savpoent politikel netra da welet gant an tem-mañ. Lakaet out bet war evezh dija evit da emzalc'h (ha n'eo ket abalomour d'ar fed ma tibabez ober gant an eil stumm pe egile, moarvat). Neal (Kaozeal) 16 Gwe 2009 da 13:22 (UTC)[respont]\nUn ali personel eo lavarout eo stummet mat ijinadenn KK, Kalaika. Ne gavan ket. Ma vije ken mat ne savje kudenn ebet. Gwelloc'h e kav an dud ober gant an anv a vez implijet gant tud ar vro-hont, e-lec'h gant un anv latin damvrezhonekaet. Sed ar wirionez. Neuze, laoskomp ar stummoù lennegel personel er skridoù lennegel, menegomp anezho en ur rannbennad, gant an daveoù resis, hag echu dre eno. Bianchi-Bihan 16 Gwe 2009 da 13:31 (UTC)[respont]\nA-du ganit. Neal (Kaozeal) 16 Gwe 2009 da 14:31 (UTC)[respont]\nN'eo ket seder an tabut, a welan. Evidon-me ne vagan ket ho tispriz evit hor lenneien, skrivagnerien ha yezhoniourien hag o dibaboù (na anvfen na fazioù na ijinadennoù. Padal ez eo arabat tagañ, kea... Un nebeut resisadennoù avat. 1. An termen "Galicia" a zo testenniekaet mat e yezh Kalaika abaoe ar grennamzer, ha daoust m'eo bet degemeret en-dro er mare a-vremañ ar poz "Galiza" e lizhiri Kalaika, e van Galicia ar stumm muiañ implijet koulz dre gomz ha dre skrid e yezh ar vro-hont 2. N'eus ket eus Kalaikia ur poz latin alato, ha dres ez eo diazezet ar stumm brezhoneg-mañ war ar menegadennoù abretañ ha rakroman kentoc'h !. 3. N'am eus kavet testenni ebet eus ar stumm "Galiza" e brezhoneg a-raok 1996 ma krog da vezañ implijet e kalaouennoù Hor Yezh hag Al Liamm dindan pluennoù kelennerien-veur Roazhon2, ha da heul e teu war wel e geriadur an Here. Nevez-flamm eo ar stumm-se e brezhoneg eta e keñver Kalaikia. E troidigezhioù Yann Jaouen, renet gant Per Denez, ha sevenet a raok 1973, met embannet e 1996 hepken gant Hor Yezh, e ra an embanner gant ar stumm "Galisia" da ginnig an destenn pand e ra hounnezh gant Kalaikia atav, hag e kaver meneg eus an hevelep troidigezh c'hallek Heures galiciennes dindan ar stumm Eurioù galisian gant an embanner ha Eurioù Galaïka e rakskrid Per Denez. Gant hor stumm klasel Kalaikia an hini e oa bet graet ingal gant an troour yaouank avat. Notenn ebet da zisplegañ an dibaboù-se el levr. Gad 4 Her 2009 da 13:00 (UTC)[respont]\nSeder a-walc'h ganin atav. N'eo ket ken seder all an afer amañ er Galiza avat, un tammig ma vefe kinniget ober gant ar stumm "berton" lakaomp e lec'h "brezhoneg" diwar digarez ma vefe deuet da vezañ ar stumm "muiañ-implijet". Arabat krediñ pep tra a skriver ivez hep mont da sellet da gentañ gant piv eo bet skrivet hag hep sellet un tammig pelloc'h. N'eo ket neptu na tamm ebet nag "La Voz de Galicia" nag an ILG-RAG bet savet gante an destenn ma reer dave anezhi. Setu an daveoù klok diwar ar wiki e galizeg evit a neb a c'hellfe bezañ dedennet gante:\n"Galicia constitúe o único topónimo oficial: La Voz de Galicia, 8 de xuño de 2008. Segundo as Normas Ortográficas e Morfolóxicas do Idioma Galego: "Teñen terminación -cia, entre outros, acacia, ..., etc. Entre estas palabras está Galicia, voz lexítima galega, denominación oficial do país e maioritaria na expresión oral e escrita moderna. Galiza é tamén unha forma lexitimamente galega, amplamente documentada na época medieval, que foi recuperada no galego contemporáneo. NOMIG 20º edición ISBN 84-87987-51-6 Páxina 56."\n"O termo Galiza, segundo as Normas Ortográficas e Morfolóxicas do Idioma Galego da Real Academia Galega do ano 2003, acéptase para referírmonos á Comunidade Autónoma de Galicia (mantendo esta última como forma recomendada), xa que a pesar do estabelecido nas NOMIG, que xunto co VOLG son os únicos textos con carácter normativo para a lingua galega (Ver lei de normalización lingüística), sobre o carácter equivalente dos termos Galicia e Galiza, o Estatuto de Autonomía, di, no seu Artigo 1. 1. Galicia, nacionalidade histórica, constitúese en Comunidade Autónoma...polo que este é o nome oficial da comunidade autónoma."\n"Mantense Galicia como voz lexítima, denominanción oficial do país e forma maioritaria na expresión pral e escrita moderna". Galiza considérase tamén unha forma lexitimamente galega, amplamente documentada na época medieval, que foi recuperada no galego contemporáneo", As normas ortográficas e morfolóxicas da lingua galega Edicións do Cumio 2003 (paj. 220, Kraf: "Diferenzas e cambios máis notables entre a normativa oficial actual e a anterior", Mellad 8.7)"\nA-hendall, o kinnig emaout ivez ober gant an daoubik-se da heul skouer P. Denez? Ha m'eo ober gant ar stumm muiañ-implijet an abeg pennañ hervezout evit dibab etre an eil stumm hag egile, marteze e vefe ret ober gant "Galiza" e brezhoneg, dre m'eo hennezh ar stumm a gaver e Geriadur An Here, implijet, d'am soñj, er skolioù brezhonek, da lâret eo al lec'h ma gaver an darn vrasañ eus a dud a c'hellfe kozm hiziv diwar-benn Galiza e brezhoneg. Faziet a c'hellan bezañ, evel-just. Met pa a dalc'her kont eus ar stummoù "muiañ-implijet" e reankfer ober marteze gant Galisia e Bro-Vask... E galleg e klever ivez alies (aliesoc'h eveit "Galice" marteze) komz eus "Galicie". Hag un abeg mat e vefe evit ober gant ar stumm faziet-se? A galon, Neal (Kaozeal) 4 Her 2009 da 13:28 (UTC)[respont]\nN'em eus ket komzet eus ar muiañniver, salokras, hogen eus an hengoun lennegel hag eus dibaboù lenneien ar brezhoneg. Hag n'eo ket peogwir e venegan ur stumm e kinnigan ober gantañ. Aesoc'h eo chomm nes rein skouer na brouenn ebet eus ar pezh emeur o tabutal warnañ. Evit ar pezh a zo eus geriadur An Here, estreget an dave-se a zo, ha pa vefe er skolioù. E-keñver hoc'h implij deoc'h c'hwi, diwallit m'eo direizh lakaat ar ger-mell dirak stummoù lennek anvioù ar broioù: n'eus nemet dirak ar stummoù amprestet d'ar gallek e c'heller ober gant ar ger-mell: Iwerzhon / an Irland, Bro-Saoz / an Angleter, Normandia (implijet nebeut) / an Normandi, h.a. Neuze pe e vefe Galiza pe Galisia pe Kalaik(i)a, ez aio hep ger-mell. N'eus nemet ar stumm "Galis" a vefe lakaet ar ger-mell dirak. Evit a-sell ouzh ho menegadennoù, ne gav ket din e tegasfe kalz tra en tabut brezhonek lakaat anezhe aze nes treiñ na diverrañ pa oa bet lakaet ul liamm davite ganin endeo. Dreist-holl mard eo evit lavaret n'int ket daveoù mat, kea. N'eo ket neptu al lezenn, moarvat, met reoliekaet ez eo ar c'halaikeg gant al lezenn-se avat. N'am eus ket kavet alies bugale ar skolioù oc'h ober anv eus Kalaika e brezhoneg, met e c'hellan lavaret deoc'h em boa gwelet ar stumm Galisia war garetenn vrezhonek broioù spagn e kaieroù spagnoleg skolajidi Diwan. Ar stumm "Galicia" a zo testenniekaet mat e kalaikeg abaoe ar Grennamzer, evel am eus laret c'hoazh. Diaes —ha disprizius— eta lakaat keñver-ha-keñver gant ar stumm "beurton" e brezhoneg, a gav din. Rankout a rafe sederaat Kalaikiz gant an afer-se avat : un arouez toull. Daou zoare a zo er yezh lennegel e kalaikeg ha mat pell zo. Gant meur a aozer e vez graet gant an daou stumm zoken, er mare-mañ. Lakaat da fazi unan anezho en arbenn ma klod gant ar spagnoleg (pe kastilhaneg) ha neket gant ar portugaleg (pe louzitaneg), daoust m'eo testenniekaet gwell a-gozh hag a-nevez a seblant din diboell. Kalz pouezusoc'h e seblant din labourat war binvidigezh ar yezh eget dibab ur banniel evit ur meni brezel-diabarzh aner. Breizh, an Arvorig, Ledav, Breizh-Izhel, ar Beurtagn, pe Bejijel zoken a c'hell bezañ kavet en hol lizhiri gant ur ster damheñvel. Evel-just ez eo disheñvel tachenn pe live yezh pep ger. Tud 'zo a hunvre gant ur yezh unvan e vije kavet ur stumm hepken da bep poz hag ur ger hepken da bep menoz. An hini a oar lenn ha komz ha soñjal ha skrivañ n'hall ket monet war an hent-se, razas. Re a nerzh e vez lakaet da "reizhañ" (ha skarzhañ stummoù lakaet da fazi) re nebeut er c'hrouiñ ha pinvidikaat ar yezh. Aesoc'h eo d'an nevezyezherien ober gant nebetoc'h a c'herioù hag a stummoù, kea. Diasoc'h labourat war an arlivioù hag an arsterioù... Gad 4 Her 2009 da 18:00 (UTC)[respont]\nArabat fuloriñ, memestra. Er poent 1 bet skrivet ganit (d'am soñj) e c'heller lenn: "e van Galicia ar stumm muiañ implijet koulz dre gomz ha dre skrid e yezh ar vro-hont". Marteze e komprenan fall, met din mat e ra dave ar frazenn-mañ da'ar stumm implijet gant ar muiañ-niver. En eil poent, ec'h eo gwir, e vez meneget ganit abegoù o tennañ d'al lennegezh e brezhoneg. Respont am boa graet d'ar poent kentañ.\nNe welan ket perak e vez disprizius keñeveriañ ar stumm spagnolekaet "Galicia" gant ar stumm gallekaet "beurton". Rak ur stumm spagnolekaet ez eus anezhañ daosut ha m'eo bet implijet abaoe un toullad mat a vloavezhioù, disheñvel diouzh ar stumm "Galiza" diorroet war-eeun hervez patromoù etimologel ar galizeg-portugaleg (evel m'eo bet anavezet bremañ, a-benn ar fin, o tegemer ar stummoù "espazo", "diferenza" h.a., bet implijet betek 2003 ez-ofisiel ar stummoù spagnolkaet).\nMarteze a-walc'h e vez kavet ar stumm "Galisia" e brezhoneg, diwar levezon ar galleg ha marteze peogwir ne ouzer ket ez eus eus ar stumm "Galiza". Sur mat e kaver kartenn skrivet warne "La Coruña" hag "Orense" ivez, pe c'hoazh "Bombay" ha "Calcutta"... Hag abalamour da se eo ma rankfer ober gante?\nStummoù ijinet eo Mumbai ha Kolkata e brezhoneg, ha sur mat e vefe tu da gavout ar stummoù Bombay ha Calcutta bet implijet a-raok. N'eo ket evidon-me atav un abeg mat evit o implijout avat.\nN'eo ket afer "huñvre ur yezh unvan": un afer dibab an hini eo. Dibab a c'heller ar stumm testeniekaet en un nebeud skridoù lennegel ha dizimplij a-walc'h dre vras; ober gant ar stumm spagnolekaet, ofisiel ivez e Galiza, pe c'hoazh gant ar stumm tostañ ouzh diorroadur naturel ar yezh orin, degemeret da stumm ofisiel ivez abaoe 2003 hag implijet er geriadur brasañ unyezhek nemetañ (fazioù ennañ ivez, evel-just, evel da skouer lakaat A Coruña da gêrbenn Galiza p'am bez soñj mat).\nNe welan ket e pelc'h emañ an dalc'h -benn ar fin. Trwalc'h e vefe d'am soñj sevel un adkas diwar ar stumm(où) "Kalaik(i)a" ha "Galisia" o kas d'ar stumm nemetañ implijet er geriadur unyezhek nemetañ ha menegiñ ar stummoù-se e korf ar pennad.\nDiouzh ma ferzh n'eus netra ken da lâret. Marteze e fell da dud all reiñ o soñj, pe marteze eo mat dezhe leuskel an traoù evel m'emaint. A galon, Neal 4 Her 2009 da 17:09 (UTC)[respont]\nN'on ket fuloret tamm ebet. Ne oa nemet ur vurutelladenn. A-sell ouzh ar brezhoneg eo e lavaren ne gomzen ket eus ar muiañniver —ha ne ra na gant Kalaik(i)a na gant Galiza, na c'hoazh gant Galisia, 'm eus aon. Forzh penaos n'haller ket stlepel kuit ar yezh dre gomz eus kennebeut. Beurton a zo deut diwar ar galleg pe ar gallaoueg, Galicia avat n'eo ket deuet diwar ar c'hastilhaneg, pe e vefe dav prouiñ kement-se din. En "diorroadur naturel ar yezh orin" evel a lavarit, ez eus eus ar stummoù e -io pe -ia e kalaikeg abaoe ar Grennamzer. Diorroadur ar c'halaikeg n'eo ket tre hini ar portugaleg, salokras. Gouzout a raer a-walc'h ne oa ket stabil traoù 'zo e yezhoù latin ar Grennamzer hag o deus gallet stabilaat e doareoù disheñvel diouzh ar yezh pe ar ranyezh. E kalaikeg ez eus traoù a zo stabilaet en un doare disheñvel eus al louzitaneg, hag a c'hell klotañ gant ar c'hastilhaneg, ha n'eo ket diwar levezon ar c'hastilhaneg atav. Evit plijout d'al louzitanourion an hini eo bet degemeret stummoù evel espazo, estudo, h.a. Evel-just ez eus un hengoun tostaat eus al louzitaneg ha pellaat eus ar c'hastilhaneg el lizhiri kalaikeg. Ne dalvez ket e vefe pep stumm a glot gant ar c'hastilhaneg da lemel kuit eus ar yezh. Galiza n'eo ken un arouez politikel evit broadelourion 'zo.\nTrawalc'h e kave din —me ivez— krouiñ un adkas adal ar stummoù Kalaika, Kalaik(i)a [ha Galisia war ar marc'had, ma faot deoc'h (diwall ma c'hell daveiñ d'ur rannvro polonat)]. Sed ar pezh am boa graet, dres, met lemet eo bet kuit ganeoc'h ha trapenn da se, ouzhpenn, ho peus lakaet un evezhiadenn vezhekaus din e lein ar bajenn-mañ. Mar gell Tata Vallee ha Ropaz Hemon faziañ, hervezoc'h, moarvat e vefe dav asantiñ e c'hell geriadur unyezhek An Here faziañ ivez, pe da nebeutañ, na vezañ an dave nemetañ. Trugarez deoc'h, atav, da aotren ac'hanon da sevel an adkasoù a-nevez eta, aotrou merour. Gwelet a ran ez oc'h digoroc'h a spered eget na hañvale kent. Gwellañ gourc'hemennoù a boellad hegarat. Gad 4 Her 2009 da 20:00 (UTC)[respont]\nSetu un daveenn all evit a-sell ouzh daou anvadur Kalaika e kalaikeg, hag ouzh orin ar ger, war ar wikiziadur kastilhanek : http://es.wikipedia.org/wiki/Galicia#Denominaci.C3.B3n\nGad 4 Her 2009 da 20:20 (UTC)[respont]\nDiskoulm[kemmañ ar vammenn]\n(Kregiñ a ran gant ur rann nevez evit aesaat al lenn)\nAtav eo bet digor ma spered. Graet e voi gant an adkasoù neuze. Dit-te sevel ur rannig-skrid da ouzhpennñ e korf ar pennad "Galiza" neuze mar fell dit atav ha ma n'eo ket bet graet dija.\nA-hendall e kavan e komzez un tammig re vuan eus "louzitanourion" ("lusistas") 'michañs. Implijet e vez ar ger dismegañsus evit komz eus tud zo hag a difenn un hent disheñvel diouzh an hini bet lakaet da ofisiel da unvaniñ ar galizeg a-vrema, graet oute o-unan "reintegracionistas". Luziet-tre eo an afer-se ha n'eo ket splann all evel ma ouzez mat a-dra sur. Evel-just eo bet disheñvel diorroadur ar yezh Galiza diouzh Portugal (ha diouzh hini Brazil ivez..), dreist-holl peogwir eo bet levezonet gant ar spagnoleg... Gant yezhoù all eo bet levezonet ar portugaleg ivez, ha n'eo ket ur yezh c'hlann anezhi ivez (dreist-holl gant ar saozneg hag ar galleg...). Neal (Kaozeal) 4 Her 2009 da 19:00 (UTC)[respont]\nTrugarez evit an evezhiadenn, met komz a ran kalaikeg koulz ha c'hwi ha kompren a ran a-walc'h eus petra a zo kaoz pa raer anv eus "lusistas" ha "reintegracionistas". Gouzout a ran ivez n'eo ket unvan-tre an emsav-se. Din-me e talvez ur studiadenn dudoniezh atav.\nA-hend-all, e kav din e tlefe en em gavout an tabut a-ziwar ar poz Kalaika war bajenn gaozeadenn ar ger Galiza kentoc'h eget amañ. Gad 4 Her 2009 da 21:25 (UTC)[respont]\nA-du evit dilec'hiañ ar gaozeadenn-mañ mar fell dit. Kroget e oa bet amañ ha kendalc'het amañ da c'houde. Mar gwell e vefe evel-just he c'has d'ar bajenn-gaozeal stag ouzh ar pennad Galiza. Gra te avat, ret ne blij ket din diverkañ traoù diwar pajennoù personel implijerion/ezed all.\nN'ouzon ket hag-eñ ec'h ouzez galizeg koulz ha me, rak n'ouzon ket na tamm ebet piv out... Met, n'eus forzh penaos ne vern ket din hag-eñ e ouzez galizeg pe get. N'em seus bet bet soñj bet tamallet dit un dra bennak er c'heñver-se. Maouzez galizeg ken koulz all, avat, e kavan skañvoc'h c'hoazh implijout gerioù diprizius evel "louzitanourion"...\nA galon, Neal (Kaozeal) 5 Her 2009 da 06:09 (UTC)[respont]\nMat evit ober va-unan, eta. Deoc'h c'hwi avat da dennañ, mar plij, an evezhiadenn ho peus lakaet din evit bezañ bet lakaet un adkas a anzavit bremañ ez eo koulz lakaat.\nGraet. Neal (Kaozeal) 5 Her 2009 da 14:07 (UTC)[respont]\nLouzitanour n'eo ket disprizius muioc'h eget adenframmour, hogen gwir eo e vez graet un diforc'h etre an daou, hag ouzh ademframmouriezh an hini e taveen kentoc'h. Hogen e raer anv ivez eus luso-reintegracionismo, dre vras. Er ster-se an hini am boa implijet ar ger louzitanour, daoust ma ne vefe ket peurreizh, peogwir ez eo kalz aesoc'h da gompren da betra e tave evit ar vrezhonegerion. Chom hep ober an diforc'h-se an hini eo ho peus kavet disprizius, moarvat. Gwelloc'h ober un diforc'h sklaer eta, ha diforc'hiañ an termennoù. Luziet a-walc'h e kavan an traoù e spered an emzaverien e Breizh, titouret ma vezont re alies gant nevezyezherien emsavoù politik muioc'h eget gant yezhourien strizh.\nPiv a ra kentoc'h gat "luso-reintegracionismo". Peurliesañ e vez graet "reintegracionistas" oute o-unan (ha n'eo ket ar re a ra gant doareskrivañ AGAL pe hini Portugal/Brazil nemetken). "Lusistas" a vez graet oute gant an dud difennet gante ur savboent all (hini an "isolacionismo") evit klask lakaat da grediñ eo ar portugaleg a fell dezhe lakaat e plas ar galizeg "gwirion". Komzet e vez ivez gant lod eus "galego satelizado" pe c'hoazh gant "galego-español" evit komz eus galizeg an ILG-RAG. N'eo ket termenoù neptu anezhe a gwell e ober gant termenoù all d'am soñj (aet on sot gant an douchennaoueg-mañ!). Neal (Kaozeal) 5 Her 2009 da 14:07 (UTC)[respont]\nEvidon ec'h anavezan a-walc'h ar portugaleg hag ar c'hastillaneg e-touesk yezhoù latin all, hag em eus studiet a-walc'h a yezhoniezh evit kompren ne oa ket dav displegañ pep diforc'h etre kalaikeg ha portugaleg dre levezon ar spagnoleg, ar pezh a vez graet kalz re. Anat pa seller spizh ouzh an henstummoù boutin da veur a yezhoù latin all ez eo dav degas prouennoù a-raok lakaat ur stumm aet diwar-wel e louzitaneg a vremañ da vezañ deuet diwar levezon ar c'hastilhaneg war zigarez ez eo boutin dezhañ. A-sell ouzh ar stummoù e -ia ha -io a-enep -a ha -o, ez eo sur e veze graet gant an daou e kalaikeg-louzitaneg a-gozh. Ne oa ket dav d'ar c'halaikeg a vremañ bezañ dibabet an hevelep stummoù gant ar portugaleg pa n'eo ket bet reoliekaet hennezh diwar ranyezhoù an hanternoz tamm-ebet. Ar pezh a c'heller lavaret hepken eo e oa bet diaesaet kalz levezon portugaleg ar c'heistez war ar c'halaikeg hag aesaet levezon ar c'hastilhaneg gat an istor. Ne dalv ket e c'hellfer displegañ pep perzh a ziforc'h ar c'halaikeg eus ar portugaleg dre levezon ar c'hastilhaneg ha pa en em gavefe gant perzhioù heñvel. Kement-se a vefe boutinachoù diwar gredennoù politik, ha n'eo ket yezhoniezh atav. Gad 5 Her 2009 da 12:30 (UTC)[respont]\nStudiet ganin ar yezhoniezh ivez ha kaozeet ganin meur a yezh romanek ivez, ha d'am soñj e vefe gwall diaes lakaat un diforc'h kensplann all etre diorroadur ar yezh hag ar c'hedennù politikel, seul wezh p'emeur o komz diwar-benn dibaboù bet graet evit sevel ur yezh lennegel unvan. Degemeret gwezhall ar stum "alomenos ivez, da skouer, implijet stank er yezh komzet ha lakaet da lenegel Levezon sklaer ar spagnoleg d'am soñj (difennet eo bet diwar an abeg-se) Neal (Kaozeal) 5 Her 2009 da 14:07 (UTC)[respont]\nLod a zifenn ar portugaleg lennegel evel yezh lennegel ar c'halaikeg ivez, d'ar re se e taveer pa raer anv eus Louzitanourien. E-touesk an adenframmourien ez eus meur a duadur ha meur a luskad.\nN'emañ ket tre evell-se an traoù. Gwir ez eus lod a difenn implijout doare-skrivañ hag ar c'heriaoueg portugalek/brazilek evel diazez ar yezh lennegel unvan, implijet gante ivez elfennoù galizek. Ne reont ket "lousitanaerion" anezhe o-unan ivez d'am soñj. Un doare all an hini eo da welet ar galizeg-portugaleg. Klasket e vez ivez gante ma vefe degemeret stummoù galizek er yezh c'halizeg-portugaleg boutin. "galizitanerion" a vefe anezhe ivez neuze. E gwirionez e tenn an "adenframmouriezh" kentoc'h d'an doare da welet an traoù kentoc'h evit d'an doare-skrivañ. An dud a implije ar "mínimos" a ra hiziv kentoc'h gant an doare ofisiel bet adwelet, met menel a ra an dud-se "adenframmourion/ezed" hervez o doare da welet an traoù. Enfiñ, gant ar c'haoc'h ma vez taolet warnomp d'ar mare-mañ pa glaskomp implijout ar galizeg en un doare reoliek e kavan gwell lakaat ma strivoù-me da dalvezout war dachenn ar stourm kentoc'h evit hini ar pismigañ (ne lâran ket evit a sell ouzhit, met dre vras dre ar vro-mañ) diwar-benn an doare da skrivañ ar ger-mañ'r-ger. 83.165.108.154 5 Her 2009 da 17:26 (UTC)A galon,[respont]\nEveljust e vez stag dielfennadur ar yezh ouzh ur savboent politikel. Pellaat reoliekadur ur yezh bihanniver eus ar yezh muiañniver a laka wask warni a hañval din bezañ reizhek. Hogen lakaat pep perzh boutin ganti da vezañ ur gontammadur nes prouenn –ha gant prouennoù kontroll zoken– a hañval din bezañ un doare amskiantel a-grenn. Gad 5 Her 2009 da 17:40 (UTC)[respont]\nLevrlennadurezh[kemmañ ar vammenn]\nSetu un nebeud levrioù a c'hellfe plijout dit, hep ma rankfes bezañ a-du gant ar pezh a skrivont evel-just:\nAGAL. 1985. "Estudo crítico das normas ortográficas e morfolóxicas do idioma galego". A Coruña: Associaçom Galega da Língua (diell war ar genwiadenn)\nCarvalho Calero, Ricardo. 1990. "Do galego e da Galiza". Santiago de Compostela: Soutelo Blanco\nFreixeiro Mato, Xosé Ramón. 1999 (3de embannadur). "Lingua galega: normalidade e conflito". Ames: Laiovento\nGarcía Negro, María Pilar. 2009. "De fala a lingua: un proceso inacabado". Ames: Laiovento\nGil Hernández, António (ed.). 2009. "Galiza: Língua e sociedade (XIX ensaios). Santiago de Compostela: Academia Galega da Língua Portuguesa\nMonteagudo, Henrique (embann.). 1995. "Estudios de sociolingüística galega. Sobre a norma do galego culto". Vigo: Galaxia\nRodríguez, Francisco. 1998 (4vet embannadur kresket) "Conflito lingüístico e ideoloxia na Galiza". Ames: Laiovento\nRodrigues Fagim, Valentim. 2001. "O galego (im)possível". Ames: Laiovento\nDaveennoù all diwar-benn ar stummoù "Galiza" kv. "Galicia":\nAGAL. 2008. "Ditame conjunto sobre o nome Galiza" (war linenn)\nGil Hernández, António. 2008. O nome da nosa terra: Galiza ou Galicia (war linenn)\nVieiros. 2008. "Galiza-Galicia: O conto de nunca acabar" (war linenn)\nA galon, Neal (Kaozeal) 4 Her 2009 da 18:50 (UTC)[respont]\nAdtapet diwar « https://br.wikipedia.org/w/index.php?title=Kaozeal:Galiza&oldid=1973937 »


Stumm eus an 24 Gwe 2007 da 18:18\n2 okted ouzhpennet , 13 vloaz zo\nStumm eus an 24 Gwe 2007 da 18:18 (kemmañ)\nStumm eus an 24 Gwe 2007 da 18:18 (kemmañ) (dizober)\nDiwezhatoc'h e teuas [[Jérôme Dupras]], kenderv da Vari-Annick, klevet e vez o c'hoari ar gitar boud hag an taboulinoù.\n"La Grand-Messe" en eus lakaet ar brud warno muioc'h c'hoazh, rak er bladenn mañ, e vez blaz ar stourm.\nAn 30 a viz Kerzu 2006, e roas ar strollad, ho abadenn gentañ, liammet d'ar bladenn "La Grand-Messe", er [[Centre Bell]] e [[Montréal]]. Tro 20 000 den a zo bet o selaou outo. Goude-se o doa "les cowboys fringants" chom diskuiz evit krouiñ ur bladenn nevez, met deuet int betek Bro-C'hall ha Breizh.\nAdtapet diwar « https://br.wikipedia.org/wiki/Dibar:MobileDiff/227862 »


GGA SCB - Pennbajenn\nDa heul e vo kavet ar goulennoù graet alies diwar sevenadur Breizh, gant o respontoù. Ar GGA-mañ (FAQ = goulennoù graet alies) a vez postet bep miz war ar c'helc'h-keloù (newsgroup) soc.culture.breton, war ar Genrouedad (abeg ha teul ar c'helc'h-keloù-mañ). Deuet mat e vo kement evezh, pe elfenn a blijfe d'an den ouzhpennañ.\nDalc'het e ratre gant Alain Cédelle ha Philippe Louarn. Diwezhañ kemmadenn graet d'an 22vet a viz Ebrel 1998.\nTroidigezh brezhoneg gant Gwetaz Hamel ha Jañ-Mai Drapier. Skoazell difaziañ gant Servij ar Brezhoneg Skol-Uhel ar Vro\nDiwezhañ kemmadenn graet d'an 10vet a viz Gouere 1998.\nPajennoù galleg ha saozneg\nTroidigezh alaman gant Reinhard Vollmannshauser.\nTroidigezh Japaneg (gant A. Bertrand).\n1 - Douaroniezh hag istor\n2 - Sevenadur\n2.1 - Pelec'h kavout levrioù ha sonerezh ?\n2.2 - Sonerezh a blijfe d'an den ?\n2.3 - Eus pelec'h e teu an destenn, "An disoloiñ pe an dianaoudegezh" ?\n3 - Evañ ha debriñ\n3.1 - Ostalerioù ha tavarnioù breizhek pe geltiek\n3.2 - Tiez-krampouezh\n4 - Brezhoneg\n5 - A bep seurt\n5.1 - Ereoù breizhek war ar wiadenn ?\n5.2 - Keleier eus Breizh war ar genrouedad\n5.3 - Pelec'h kavout ur roll raganvioù breizhat ?\nBreton Language and its survival\nBreton Literature, Music and Art\nBreton customs and traditionsf


Pajenn:Milin - Gwechall-goz e oa.djvu/82 - Wikimammenn\nPajenn:Milin - Gwechall-goz e oa.djvu/82\nama ?… Deuz ama, ma welin ac’hanout ! eme an Avel, oc’h astenn e vrec’h da dizout ar martolod.\nHag antronoz hag an Avel-draon en ear hag ar martolod war e gein. Mar kave d’ezan ez ea buan gwechall war ar mor, pa c’houeze an avel en e lestr, n’oa ket an dra eur skeud eus an herr a oa gant an Avel. Souezet e voe pa welas heman peger bras oa, pa voe dispak e zivesker, e zivrec’h hag e askellou, a nije dre an nenv ker buan na gleved nemet an trouz a rea en eur vont. An Avel-draon a yeas dre gordennad ar bed a oa roet d’ezan da welet bemdez, hag ar martolod, kaer en doe klask e wreg dre bep lec’h ma tremen, ne gavas ket anezi. Lavaret a reas d’an Avel-draon ; ha heman, a-raok\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/82&oldid=136720 »


Amy Adams e 2013\nAmy Lou Adams, ganet d'an 20 a viz Eost 1974 e Vicenza, en Italia, zo un aktourez stadunanat. Brudet eo evel aktourez fent pe drama, gwelet eo bet teir gwech o tizhout an uhelañ gopr evit un aktourez dre ar bed.\nDesavet e voe e Castle Rock (Colorado) ; ar pevare bugel eo ur familh a seizh bugel. Enoret eo bet gant meur a briz, en o zouez daou Golden Globes ha lakaet he anv evit c'hwec'h Academy Awards ha seizh British Academy Film Awards.\nAmy Adams evit kentañ bannadenn Man of Steel\nAdtapet diwar « https://br.wikipedia.org/w/index.php?title=Amy_Adams&oldid=1829126 »\nKemmoù diwezhañ degaset d'ar bajenn-mañ d'an 17 C'hwe 2019, da 21:12.


Dreistgwirioù - Wikipedia\n(Adkaset eus Dreist-gwirioù)\nAn Dreistgwirioù pe leges privatae a oa un doare d'ober anv eus gwirioù ouzhpenn an noblañs, ar gloer, ar c'horfadoù-micher hag ar proviñsoù er Grennamzer hag en Amzerioù modern. Sañset e oe an dreistgwirioù da vezañ gwarantoù a-enep ar galloud roueel kement ha re an noblañsoù uhel. Pa oa un aotroou o kemer ur garg e oa rediet da douiñ e vefe doujet ha difennet gantañ an dreistgwirioù. Le ar Joyeuse Entrée gant Duged Brabant pe hini roueed Bro-C'hall a oa savet gant ul lodenn o touiñ e vefe difennet an dreistgwirioù.\nPrivilegium imperatoris un dreistgwir (douaroù) roet gant Alfonso VII el Emperador, d'an Abad Willelmus evit krouiñ ur manati beneadat\nNozvezh ar 4 a viz Eost 1789, Mirdi an Dispac'h Gall e Vizille\nDifenn an dreistgwirioù a-enep dirollentezh ar galloud roueel a oa bet e-kreiz meur a emsav pobl pe noblañs pe dispac'hioù. Gallout a reer menegiñ al Ligue du Bien public er XVvet kantved, Emsav ar Comunidades e Kastilha ha Brezel ar Pevar-Ugent Vloaz er XVIvet kantved pe ar Fronde er XVIIvet kantved.\nAozadur kevredigezh ar Renad kozh. An daou urzh Bellatores hag Oratores o doa dreistgwirioù.\nAdtapet diwar « https://br.wikipedia.org/w/index.php?title=Dreistgwirioù&oldid=1864850 »\nDernière modification le 3 C'hwe 2020, à 21:04\nKemmoù diwezhañ degaset d'ar bajenn-mañ d'an 3 C'hwe 2020, da 21:04.


Kevredigezh Kembre-Breizh: Nebeutoc'h a arc'hant evit ar skinwel kembraek\nNebeutoc'h a arc'hant evit ar skinwel kembraek\nS4C, ar chadenn skinwel gembraek, en devo £2 vilion nebeutoc’h a skoazell arc’hant digant ar gouarnamant er bloaz-mañ. Klask a ra ar gouarnamant nevez e Londrez krennañ war zispignoù a bep seurt, ha den n’eo souezhet gant ar c’heloù-mañ. (Roet e vo £27 milion nebeutoc’h, da skouer, d’an aotrouniezh karget da ginnig ar C’hoarioù Olimpek.)\nPlaid Cymru hag ar Strollad Labour o deus kavet abeg en diviz hag a damall d’ar Virourien ha d’an Demokrated Frankizour “daeañ” ar c’hembraeg hag ober droug da armerzh ar vro. Anat eo ez eus lec’h da vezañ nec’het gant an digresk ha gallout a rafe kaout efed, emezer, war kalite an abadennoù kembraek.\ntagioù politikerezh ar yezh, S4C, skinwel


Niverenn 28 Stagadenn da niverenn 8 Imbourc'h rummad nevez 2004\nUr Yezh Divro, ar Sorabeg\nE penn-kentañ miz Genver ez eus bet skignet war ar bempvet chadenn skinwel ur film war saviad iskis ar sorabed, en em gav dreist-holl e bro vBrandenbourc'h, e gevred an RDA gozh, war harzoù Polonia ha Tchekia. 50.000 ez eus anezho hepken, strewet dre al "Land" penn-da-benn, en deus lakaet o yezh war an hevelep live hag an alamaneg hervez al lezenn, hogen er pleustr, eveljust, ez eo beuzet-mik ar sorabegerien e meurvor an alamanegerien hag e reont o-unan gant an alamaneg peurvuiañ en o darempredoù sokial er-maez eus an tiegezh hag eus ar relijion..\nEvel e Breizh ha Breizh Izel peurgent ez eus un nebeut skolioù sorabek a-berzh stad ... met poan a zo evit derc'hel ar skolioù-se en o sav hag e weler stourmerien o sevel o c'hein, met re nebeut, dres evel e Breizh. Kerent 'zo eta a grog en o barroù-livañ da... adlivañ o skol bublik dre ma n'eus ket arc'hant a-walc'h a-berzh ar Stad evit ar sorabeg.\nKatoliked gredus ez eo ar sorabegerien betek vremañ. Marteze dre m'o deus gouzañvet yev ar gomunisted n'eo ket bet breinet c'hoazh da vat o buhezioù gant an danvezelouriezh pragmatek ma vevomp soubet e-barzh abaoe 60 vloaz hag ouzhpenn ? Bugale niverus ez eus peurvuiañ en o familhoù, ha se a zo daou dra liammet o laka mat a-ziforc'h diouzh an alamanegerien. Ur pardon bras e sorabeg o devez bep bloaz ma kemer perzh ennañ ur pemp mil bennak a dud. E Breizh din da c'houzout ez eus c'hoazh un oferenn vrezhonek derc'hent pardon ar Folgoad, ar vodadeg vrasañ a vrezhonegerien, o tont evel brezhonegerien, a vez e-pad ar bloaz, ha n'eus ket mil anezho ; un nebeut dekadoù a emsaverien en o zouez hepken.\nAn dud a zo bet gwelet er skinwel a oa katoliged gredus, niverus o bugale ha stourmerien entanet evit o yezh daoust ma lavarjont un dra dic'hortoz : bro Alamagn ne oa ket o bro, hervezo. N'eus ket alamaned anezho. O douar n'eo ket o douar dezho. War zouar an Alamaned emaint, met se n'eo ket tra-walc'h dezho da zilezel o yezh, o istor, o sevenadur a-ziforc'h. Ur bobl vihan dizouar eo, beuzet e mor an alamaneg. Hogen katoliked ez int hag ar bivelezh-se a zo un harp bras evit an darempredoù etre an tiegezhioù sorabeger all. N'eo ket un afer dezho bezañ o chom en ur gevredigezh a zo estren dezho dre ma talc'hont da vevañ etrezo ha dindan beli an Iliz katolik.\nEvit gwir, e-touez an 50.000-se n'eus ket 5000 a gement a vefe emskiantek ha darev da stourm evit chom pezh ez int, met ar re a stourm ne stourmont ket evit un "divyezhegezh" asotet ha touellus egizdomp-ni e Breizh ; ne lavaront ket "o deus ar gwir" pe n'ouzon ket peseurt sarmon c'hoazh. Nann. Lavarout a reont hepken ez int pezh ez int hag ez eo mat evito bezañ evel-se etrezo : katoliged gredus, niverus o bugale, diforc'h mat o doareoù-bevañ diouzh hini an alamanegerien. En o bleud en em gavont ha ne c'houlennont nemet chom pezh ez int en ur vro n'eo ket dezho rak slaved ez eus anezho ha n'eo ket germaned.\nOuzhpenn ar relijion gatolik bezañ un elfenn a-bouez tre eus o istor, eus o yezh hag eus o sevenadur, eveldomp-ni-hon-unan, ez eo ret-mat merkañ evelato ez eo da gentañ gwirionez o feiz, eveljust ! An emsav sorabek avat n'en deus ket distaolet e orin istorel stag ouzh ar relijion gatolik, en ur vro luterian ha germanek, ar pezh a zo bet graet gant hon emsav deomp-ni siwazh. Troc'het da vat eo al linenn istorel a dreuz ar c'hantvedoù. Istor Breizh a zo un darn eus ar gristeniezh evit 90 % eus he foblañs - pobl vihan ar maezioù - betek... drouklazh an Aotroù Perrot, a c'heller lavarout.\nNeuze 'ta, mar bijen indezad da skouer e vije mat, en anv ar wirionez, disteurel un darn vras eus ar relijion du-se, o virout hepken un arliv sevenadurel ha gwiskañ ar relijion gatolik hag ar feizoniezh hellazek a ya ganti dre ret (en abeg da istor an Iliz na c'heller ket diverkañ...) hag gant an Tadoù eus an Iliz. Ur seurt "sklêrijennadur" eus va sevenadur e vefe, ur gwiskadur e vefe ha n'eo ket un "tabula rasa", evel ma vezer techet d'ober en Afrika pe e.... Breizh. Ma ! Hogen en hon degouezh e klot gwirionez hag istor en un doare ken don ha kozh ! Penaos 'ta ez eus tud e Breizh a gred, eveldomp-ni labourat da sevel "ur Vreizh Nevez" hogen unan digristen, troc'het diouzh he gwrizioù donañ ha koshañ, hag a glot gant ar wirionez ouzhpenn-se. Dre ma ne welont ket ar wirionez-se, a zo padal "sklaer evel daoulagad an naer" ! Kavout a ra dezho e c'heller sevel ur Vreizh Nevez hep ar feiz katolik. Me 'respont dezho e c'heller, ya, bez e c'heller, hogen n'eus ster ebet d'ar stourm-se : koulz eo sevel ar Vreizh-se e galleg, aesoc'h e vo dezho. Ni a fell deomp oc'h ober gant ar brezhoneg adskoulmañ gant hon istor, un istor a zo santel abaoe 1500 vloaz. Ra zeuio hor Sent kozh hag ar re nevez d'hon heñchañ ha d'hor skoueriañ !\nNotennoù Politikel gant Youenn Olier\nan "Nation Française"\nE deroù va redad a skrivagner brezhonek em boa skrivet evit "An Avel" hag "Avel an Trec'h" un toullad pennadoù, a voe hini pe hini anezho pouezus a-walc'h evit dazont an emsav, da skouer, an hini a ouestlis da gudenn an doare-skrivañ. E devoud e oa bet dilezet ar "zh" e 1945 gant ar skrivagnerion, da vihanañ, ar "zh" a oa arouezenn ar brezhoneg peurunvan hag a oa bet degemeret gant an holl skrivagnerion abaoe miz gouhere 1941. Pezh a venne ar re a zistaole ar peurunvan e oa dinac'hañ ar vroadelouriezh vrezhon gant ar spi e c'hellfed evelato mirout ar brezhonegoù anvet poblek, ur spi diskiant ha disteriek evel ma voe aes din diskouez. Darbennet e voe en-dro gant ar stourmerion mennad ar vroad vrezhon hag ar yezh peurunvan ha nemeti ar vroad-se, un darvoud a voe e deroù un hir a arvell etre ar vroadelourion yaouank hag ar gostezenn rannvroelour ha na venne ket lakaat e kont pennaenn penndalc'hus an "Nation Française" erverzet evel pobl unvan dilennet ar sevenadur arnevez.\nKoulskoude em boa skrivet pennadoù all a oa pouezus er rummad skridoù am boa skrivet e 1945-46. Unan, en o zouez, a oa da destenn dezhañ al "laïkouriezh" e-giz m'he c'hompren ar "C'hallaoued" evel diazez an "Nasion" krouet ganto a-c'houde ar prantad a reont anezhañ ar "Révolution Française". Kavout a rae din e oa a-du gant ar pennad an emsaverion o doa e lennet ; hag e devoud ne zegemeris biskoazh lizher ebet oc'h enebiñ ouzh ar mennozioù a oa displeget ennañ. Souezhet e voen enta o stadañ ne oa ket bet adembannet ar pennad-se en dastumad eus ar pennadoù-se a voe moulet gant ar gelaouenn "Preder" war-dro ar bloavezh 1960. Pa 'm boa merzet ar mank-se em boa graet ur goulenn bennak din, hep bezañ chalet dreist, o soñjal hepken ne felle ket da rener ar gelaouenn diaezañ hini pe hini eus al lennerion pe zisplijout dezho, rak kavout a rae din e oa a-du ganin evel an holl. Moarvat, ma 'm bije soñjet en doa hemañ nac'het embann va fennad dre ma ne glote ket ar mennozioù displeget ennañ gant e re em bije diwallet muioc'h ; hogen ne raen ket, rak kavout a rae din e oa hemañ ur c'hristen eveldon hag e tlee d'unan a seurt-se bezañ lodek em c'hredennoù.\nE gwirionez e kaven abeg el laïkouriezh c'hall dre ma rae d'ar Stad c'hall, ar riezvroad c'hall treiñ d'un aotrouniezh speredel o kevezañ ouzh hini an Iliz hag oc'h en em lakaat dreist dezhi. Padal, termenet hag ampleget e oa an dragerc'hegezh-se gant istor ar galloud gall penn-da-benn a-c'houde ren Fulup-Kaer hag ar mare m'en doa ar roue gall Herri IV graet van da dreiñ da Gatolig. Moarvat, ken dre ziegi ken dre gredenn en doa embannet hemañ an "Edit de Nantes" nemet a oa diazezet war ur bennaenn diezpleg : penaos ne oa ket ar gravez, nag ur wirionez bennak, ar pep pouezusañ evit e sujidi a oa e berc'hentiezh hogen, hepken, dres, bezañ e sujidi ha sujidi leal outañ, piaouet gantañ, hervez ar chemedenn vrudet : "cujus regni cujus religio". Dre-se avat e oa diazezet relijion ar galloud politikel evel ma oa bet ensavet seulabred er broioù protestant, ha, peurgent e Bro-Saoz adal embannidigezh an "Act of Supremacy" gant ar roue saoz Herri VIII e 1532.\nGwir eo e vo ret gortoz betek 1791 evit ma vefe gourbannet "Bonreizh Trevourel ar Gloer" bet sinet, notomp-se, gant ar roue Loeiz XVI. Hogen keal an "Nation Française", azonus eus kealiadurezh ar Republik gall en em ziskouezas didrouz ha kalz abretoc'h e lez ar roue gall e-unan. Implijet eo ar c'herienn "Nation", "Notre Nation" e-barzh skridoù Bossuet e-unan, hag e eñvorennoù St-Simon ivez, gant ar ster a wiskas gant mistri an Dispac'h Gall ur c'hantved war-lerc'h. Dre-se e oa faziet ar chouanted e Breizh pa lavarent e vennent difenn ar Roueelezh a-enep d'an "Nation" ; kant vloaz a-ziagent e krede ar "C'hallaoued" endeo en ur bobl riek a oa an "Nation" end-eeun, ha klask a rae ar jeneral gall dispac'hel Batteux e 1791 damesa ar Chouanted en-dro da Gistreberzh dre ma oant "de mauvais sujets", sujidi fall d'ar Roue Loeiz XVI eveljust. Forzh penaos, en e raog, e kemere ar roue gall Loeiz XIV e c'hourdad, tebet ar roue David da batrom ; bez' e oa en e servij gouizieion helennek a rae o seizh gwellañ da brouiñ e tiskenne-eñv eus David war-eeun. Da lavarout eo, unanet e oa en e nouez ar veliezh politikel hag an Aotrouniezh Speredel.\nDistaolet e oa dre-se tezenn St Eosten diwar-benn an div Geoded, a oa bet dinac'het da gentañ gant ar brotestanted. An dezenn-se eo a oa penndalc'hel e diazezadur ar brotestantiezh ha n'eo ket an ijinadennoù a feizoniezh o doa da amkan kentañ ha pennañ diemprañ an Iliz evel kevredigezh a-ziforc'h evit hec'h ademprañ en amgant ar galloud politikel lec'hel. E devoud n'o doa ket ar riezelourion c'hall da vare o dispac'h, klasket diouzhtu diverkañ pep koun eus ar feiz kristen, nag ar sevenadur hag ar stuzegezh stag outi, hogen o deveizañ diouzh diazezoù ur sevenadur hag ur stuzegezh nevez digristen krouet gant ar galloud politikel. Kement-se a ziskeir penaos en deus gellet Voltaire reiñ brud d'ur skrivagner kristen, a oa e anv Pascal, a vije chomet dianav panevetañ hag a vije bet enebet ouzh e vennozioù a-grenn m'en dije bevet en e amzer ; a-walc'h e oa da Voltaire diren talvoudegezh e oberenn d'ar yezh ha d'ar pleusk anezhi.\nEvit gwir, ijinet eo bet al laïkouriezh, da lavarout eo, gourlaeziadur ar galloud politikel hag ar riezelouriezh gant Voltaire en e oberenn "Le Siècle de Louis XIV. En oberenn-se en deus kinniget Voltaire ur patrom d'ar riezvroadoù evel Bro-Saoz, Spagn, Rusia, ha d'o mistri en Europa penn-da-benn. Skridoù ha na oant bet meizet gant an aozerion o-unan nemet evel diduamantoù, gant Racine ha Molière da skouer, a zo bet dibradet da vriegezh ar Skriturioù Santel, hag an aozerion anezho, enoret evel pa vijent bet diouganerion ; ha se a zo bet gwir a-zivout Racine, renaviet e oberoù gantañ ha Molière erverzet evel eztaoler ar furnez, herouezer ar relijion kefridiel lealour ha poellek ; ha barnet e voe dre se ivez ar relijion gevanelour ha kevrinelour. An arvell a reizhfeizoniezh en-dro d'ar jañzeniadegezh a voe un digarez evit diframmañ betek keal ar relijion, ar roue o vont betek gourc'hemenn distrujañ kouent Port-Royal, repu ar Jañzenidi, hep ezhomm ebet, hag ivez ouzhpenn kalvar Pont-ar C'hastell, un diviz a ziskouez pegen arloupet e oa ar roue gall hag ar frammoù politikel a oa ouzh e harpañ dre vras, a-enep d'ar gravez hag a-enep d'an Iliz a-benn ar fin. Arabat e oa na vefe diempradur ebet etre ar Stad hag an Iliz, pep iliz parrez o tont da vezañ an ti-a-dolerañs reolet a-dost gant ar galloud politikel deuet da vezañ an Iliz hec'h-unan. Arabat eo souezhiñ o stadañ e voe termenet an talvoudoù lennegel ha sevenadurel er c'hantved war-lerc'h gant ar gefredourion c'hall a selle ouzh ar seitekvet kantved gall evel ar "Grand Siècle", a oa a-du evit lezel ar feiz kristen d'ar werin dizesk ha chatalek, na oa ket dav prezeg dezhi ar wirionez hag ar furnez a oa da vezañ miret d'ur vegenn sklerijennet, ur vegenn a oa unan gant ar vourc'hiziezh hag an dud a c'halloud.\nE gwirionez, pezh a c'hoarvezas e Bro-C'hall er c'hantvedoù-se a denn d'ar pezh a c'hoarvezas e Breizh-veur er XVIvet kantved. Dinodiñ a reas en div diriegezh-se pobloù nevez ha n'o doa netra da welout gant ar pobloù kent, evel ma oa steuziet dirak an impalaeriezh otoman, an impalaeriezh vuzantat a oa bet trec'het, distrujet hag amsavet ganti, nemet e oa c'hoarvezet ar reveulzi-se e Preden er XVIvet kantved hag er C'hwec'hkogn da heul un argerzh hir, ha diheverz koulz lavaret. Moarvat o doa an dispac'herion c'hall meizet mat pegeit ez ae ar pal o doa lakaet dezho, peogwir e tlee ar republik diazezet ganto bezañ deroù ur grez hag un amzer nevez ; ha dre m'o doa meizet kement-se o doa diverket an deiziadur kristen kent hag ijinet unan nevez o teraouiñ gant ar bloaz 1 eus ar Republik. Dre ma teuas Napoleon kentañ e penn ar galloud adal deroù an XIXvet kantved ha dre ma felle dezhañ derc'hel kont eus stuzegezh hag ersavioù ar yoc'hoù gwerinel evit degas ar peoc'h en impalaeriezh diazezet gantañ e tilezas mestr ar galloud gall ar reveg-se hag amzeriñ a glaskas evit trec'hiñ aesoc'h, ha distreiñ diouzh an darsav ar re a oa enebet ouzh ar reveulzi. Hogen, ret mat eo anzav, e oa ur republikan gall eus Napoleon goude m'en devoe, zoken, staliet an unpenniezh en-dro en e c'hounid er riez c'hall e 1802 ; da lavarout eo, disteurel a rae Napoleon dreistbeli an Iliz war ar galloud politikel, ur gredenn a ziskouezas o lakaat dezhañ e unan ar gurunenn a impalaer war e benn en ur ziren ar Pab d'ar roll a zremmour pe da vevel en e servij.\nEveljust e c'heller en em c'houlenn perak eo deuet ar Republik gall da vezañ ken direlijiel ha dreist-holl ken digristen adal an deroù, ken taer en hec'h andeoliezh, pezh n'eo ket bet riezoù demokratel arnevez all eus Europa, evel Bro-Saoz. An abeg pennañ eus kement-se a zo bet, moarvat, ar brezelioù renet dindan an anv a chouanterezh e broioù eus kornog rouantelezh Vro-C'hall bet manet kristen evit difenn keal ar gristeniezh, ur c'heal en deus, er c'hontrol a viskoazh, lakaet da euzhiñ dalc'herion ar galloud gall bodet e Pariz en dro d'ar Rouaned c'hall, ha d'ar Republik gall war-lerc'h. Gourbannadur "Bonreizh Trevourel ar Gloer" eo a voe kiriek da emsavadegoù ar Vrezhoned adal 1791, evel maz eo bet diskouezet gant Frañsez Marker, el levr en deus gouestlet da zeroù emsavadeg ar chouanted e reter Bro-Wened, a zo bet embannet gant Imbourc'h. N'eo ket enta difenn ar Roueelezh a oa pal an emsavidi gentañ evel renad politikel, ne oa an amkan-se nemet un tu da dizhout ar pal pennañ a oa adsevel ar gristeniezh. Ret eo gouzout n'eo ket tagañ ar Republik evel renad a venne ober ar gristenion, peogwir ez eus bet kristenion ha beleion eus Iwerzhon a-du gant an dispac'herion c'hall e 1798 evit stourm ouzh galloud ar roue saoz, hogen hepken herzel ouzh loezidigezh pennaenn ar gristeniezh, ul loezidigezh he doa da heuliad sujidigezh an Iliz hag ar gristenion da zreistbeli an "Nasion".\nMoarvat ne voe ket mat ar chouanterezh evit ar spered brezhon e Breizh dre ma reas d'ar Vrezhoned kemer perzh en ur brezel diabarzh eus Bro-C'hall. Evelato e voe kenevet atav gant an emsaverion dre ma oa eztaolet gantañ frankiz soñjal ar werin e Breizh, ha kavet mat e voe, zoken, tro pe dro, gant brogarourion vrezhon ha ne oa mui kristenion anezho.\nAn emzalc'h-se, koulskoude, a voe dilezet ha dinac'het gant izili ar strollad ESB, e dibenn ar bloavezhioù '60, ma oa bet kevanet outañ aozadur SADED. Desket e oa d'ar skolidi droukvarn ar chouanterezh, dre ma oa "kilstourmerion" eus an emgannerion anezhañ. Gouzout a ran ne oa ket a-du gant ar sellboent-se unan eus ar gelennerion a reizhe poelladennoù-istor skolidi an aozadur-kelenn, Gwilherm Dubourg, aet da anaon e 1988, hag e oa bet dizornet eus e garg en abeg da-se. Ret eo anzav e oa an diviz-se kemeret gant renerion an aozadur-kelenn reizhpoell a-walc'h, adal ma tegemered pennvonioù ar Riezvroad arnevez. Eztaolet e vez ar wirionez gant ar galloud a ro korf d'ar bobl, hag houmañ a zo unan gant ar galloud emziskouezet en un den pe en ur muianiver bennak.\nRet e vefe resizañ ne oa ket ar meizadur-se eus ar riezvroad arbennik da ESB ; hini ar strollad UDB e oa ivez, hag eñv bet diazezet e 1964, tri bloaz a-raok ESB, ha mennout a rae ar stourmerion deuet d'an emgann e dibenn ar bloavezhioù '50 dispenn roudoù dispac'herion an FLN a oa deuet a-benn da sevel ur stad en Aljeria ha da vezañ an unstrollad a-berzh-stad. Diouzh ar c'hiz e oa an dispac'hoù marksat en amzer-hont. Moarvat an emsavioù dispac'hel pe araogelour nevez a zalc'he kont eus an aotrouniezhoù speredel, gant maz asantjent da vezañ kabestret ha sujet d'ar galloud politikel, rak hemañ a zeroe, evel ma kare, an titl-se a aotrouniezh speredel d'ar skrivagnerion ha d'an arzourion dre vras a oa emroet a-grenn dezhañ.\nMoarvat e c'helle ur seurt patrom kevredigezh aesaat ar stourm evit adsevel ar brezhoneg evel yezh arnevez, hag evit "ademprañ" ar gevredigezh vrezhon dre vras. Hogen da beseurt priz ? Da gentañ un dispac'h gwadek a seurt gant hini Aljeria ha ne oa ket gallus kas da benn e Breizh ha ne oa ket anezhi tamm ebet un drevadenn, daoust da luganoù UDB en e zeroù. Ha d'an eil, re a bouez a oa gant an Iliz e Breizh evit m'he dije asantet d'ur meizadur eus ar gevredigezh en dije graet anezhi matezh ar galloud politikel, evel er riezoù protestant eus deroù ar grez arnevez, pe dezhi asantiñ da vont da get. War ar marc'had, ha dres er bloavezhioù '60, e oa an Iliz o tizeriañ. Moarvat, hep henn anzav, e kemere ar strolladoù brezhon nevez an digarez-se evit sammañ he roll hag he c'hefridi. Hogen neuze n'he dije bet ar Vreizh nevez a vije bet savet diwar ur framm stadel brezhon, netra da welout gant ar bobl gristen staliet el ledenez-mañ a-c'houde 1500 vloaz ; ret e vije bet lezel a-gostez an anv Breizh ha reiñ dezhi an anv a Emsavia, lakaomp, en dije klotet gant ar gwirvoud. Hogen dreist-holl dizeriadur an Iliz ha steuziadur ar feiz kristen a lakae ur gudenn all da sevel evit an emsaverion istorel manet kristen : o gwir vro a zo ar Vreizh istorel a zo bet a-viskoazh unan gant gwerin gristen hor maezioù, miret ganti ar wirionez kravezel, dres dre maz eo bet dalc'het er-maez eus istor dinevet ar riezoù bourc'hiz arnevez. Moarvat en deus skrivet ur stourmer brezhon eus rummad ar bloavezhioù '60 e oa roll an emsav lakaat Breizhiz da heuliañ e brezhoneg an hent istorel heuliet gant ar riezvroadoù arnevez en Europa ; hogen, dres, an hent-se a oa bet heuliet ganto seulabred dre ar galleg. Koulz e vije bet anzav neuze n'en doa an emsav pal ebet, nemet hini lakaat Breizhiz da zont da vezañ ... Gallaoued - pezh e oant dija, forzh penaos - ... dre ar brezhoneg.\nAn dalc'h evit an emsaverion da zont eo gouzout hag o deus da sevel e Breizh ur riezvroad-Iliz dre ar brezhoneg, diforc'h diouzh an hini c'hall, nemet heñvel-mik outi (lakaomp e vefe gallus !) pe ez eo Breizhiz ur skourr eus ar bobl gristen hollvedel hag hollveziadel a anver an Iliz, hag ez eo Breizh un oaled dezhi.\nAmzer an Danvougerion Danvariat\nD'an 2 a viz C'hwevrer, goude bezañ sellet ouzh an abadenn skinwel Thalassa war ar chadenn F3, a-zivout an Inizi Feroe, - pezh am boa kavet deurus kenañ - e kliken, un tamm dre zegouezh, war ar chadenn F2, emen e oa kinniget un abadenn all anvet "Aux Frontières du Fantastique" (War Harzoù ar Boemerezh). En abadenn-se e komzed da gentañ eus krouadurioù fiñvskeudennerezh, hanter-den hanter-loen evel an dud-vleiz da skouer, ganet diwar awen ar sevenerion, hogen, derc'houezek eus aonoù ha hunvreoù dec'hmegelezh strollel hor sevenadurezhioù ; en eil lodenn e oa anv eus an ardivinkoù denel, maz eo "Frankenstein" an henrizh anezho, lakaomp, krouadennoù graet gant an den, arloup maz eo da azteurel kempleshañ ardivink a zo : eñv e-unan.\nHag e raed an aters-mañ : daoust ha koll e reolerezh war an euzhviled engehentet gantañ, n'eo ket, evit an ijiner bedoù faltaziek, ar riskl brasañ, ha war an divoud-se e voe komzet, peurgetket, diwar-benn ar film amerikan "Blade Runner". Dodenn ar film-se a zo tost da vat kement-mañ : E deroù ar XXIañ kantved an Tyrell Corporation en deus aotreet d'ar robotegezh mont el lankad Nexus : pleuskidigezh boudoù galloudel, hevelep gant an den, hag anavezet dindan an anvad "Replikant". An denelidiged Nexus-se o deus un nerzh hag ur mibinder dreist da re an eiadoniourion o deus o c'hrouet ha ur meizerezh kevatal d'an nebeutañ. E gin, n'o deus ket a santadennoù, a sennoerioù, hogen tamm ha tamm, e c'hellfent kaout diouto, setu perak ez eus bet rakluniet ur vevenn da vuhez pep denelidiged, ur vevenn kentenskrivet e-barzh o nodeg eiadoniel.\nArveret eo ar Replikanted Nexus evel dorn-labour evit an trevelloù dañjerus da geñver ergerzh ar planedennoù all. N'eo ket se a zisplij kement d'an denelidiged, riskloù ar vicher ez eo, lakaomp, hogen disfiziañs an denion en o c'heñver, peogwir o deus rakluniet deiz o marv, - pevar bloaz hepken evit un Nexus eus ar 6vet rummad - hag un deiz e c'hoarvez ur gilverzadeg gwadek en un drevadenn eus an egor, 5 Nexus a skrap un egorlestr hag a lazh o dalc'herion ; o fal : tizhout an douar, mont da welout mestr an Tyrell Corporation ha rediañ anezhañ da hiraat o buhez. Kerkent ez eo bet diskleriet eneplezenn o bezañs war an Douar, hag endalc'hek da boan marv. Roet eo bet urzh d'ar brigadennoù Kerreizh arbennik, an unvezioù "Blade Runner", d 'o lazhañ kerkent ha deznaouet.\nN'ouzon ket perak, met an dra-se he deus graet din soñjal, mui pe vui, e pezh a c'hoarvez e Bro-C'hall hiziv an deiz, gant ar Vuslimiz. Bez' e c'heller darbenn ez eo bet galvet an enbroidi nanneuropat, gant kalz muslimiz en o zouez, evit ober labourioù zo ha ne felle ket ar C'hallaoued ober - klevet hon eus ar rimadell-mañ nouspet gwech, ha gwir eo evit ul lod - hogen, lavarout ne felle ket dreist-holl d'ar vistri paeañ al labour poanius-se en un doare dereat da vicherourion ar vro, a zo ken gwir all ; ha ken gwir all ivez : ar bolitikerion hag o deus ar ger "demokratelezh" leizh o genoù n'o deus ket goulennet ouzh an dud genidik hag e oant a-du gant kement-se.\nKoulskoude, en tu all d'ar wirionez-mañ ez eus ur wirionez all d'am soñj ; evit kolezidi skarenn ar Sklerijennoù, ar wir Republikaned gant un "R" bras, megedidi gwirioù Mab-den (ar re lorc'h enno bezañ genidik eus mammvro gwirioù Mab-den), e oa aze ur goulzusted da dapout krog enni, un diskoulm da gemm. Da c'houde 200 vloaz a renad republikan laïkour ne oant ket deuet a-benn da ober eus pep C'hwec'hkognad ur Republikan laïkour skouer, ur feizad eus an Iliz gall santel, unan ha disrannadus ; bez' e oa c'hoazh kilstourmerion er proviñsoù ar muiañ distro, kristenion aheurtet en o brizhkredennoù diamzeriet, tud hag a zinac'he an aviel nevez kinniget brokus dezho koulskoude, gant "panem et circenses" war ar marc'had, tud hag a vouezhie fall pa veze dilennadegoù, o tiskar ul labour a hir-amzer, ha da adober bep tro. Hag a-daol trumm, setu tud nevez o tont eus kornioù paourañ ar bed, tud ha ne c'hellfent nemet dougen bri dezho, hag a ouezfe lavarout trugarez dezho ; ma tizhomp o c'hatekizañ evel ma tere, int hag o bugale a zeuio niverus, rak o gwragez ne c'hinont ket evit kaout diouto, - e-gin-kaer d'ar gwragez europat kouezhet en toull-trap hor boa prientet dezho, hag o deus asantet kerkent da sioc'hanañ - mar deuomp a-benn enta, a lavaran, hor bo gwir Republikaned laïkour e-leizh hag a vouezhio evidomp pa vo dilennadegoù, hag ar galloud a chomo etre hon daouarn da viken.\nDaoust hag ez eo ober politikerezh-faltazi soñjal ez eus bet Gallaoued Republikan "pur-jus" oc'h ober hunvreoù a seurt-se : ober eus n'eus forzh piv, o tont eus n'eus forzh pelec'h er bed, ur Gall Republikan laïkour, peogwir e weler diouto hogos bemdeiz er mare-mañ, o tifenn ar mennoz-se en abadennoù skinwel, abaoe m'o deus c'hwitet war o zaol gant ar Vuslimiz-se ha ne fell mui dezho c'hoari ar re Nexus, ha nebeutoc'h c'hoazh ar vugale niverus o deus bet. Etre pemp ha c'hwec'h milion ez int bremañ er C'hwec'hkogn, war pezh a lavaront o-unan ; desket o deus mat-tre digant o mistri an demokratelezh, hag a zo lezenn an niver, hag an doare mat d'hec'h arverañ en o gounid, e stern ar Republik gall, hi hag he deus graet, a-hend-all, lezennoù evit kastizañ pe d'an nebeutañ diwerc'hekaat ar re a gredfe lavarout e vo aze un dañjer a-benn nemeur. Pezh a zo fentus memestra, gant hor Republikaned laïkour, pa fell dezho, da skouer, berzañ ar ouel islamek er skolioù, ez eo ar skoazell a c'houlennont, zoken digant ar Gristenion a chom c'hoazh, en anv an tebet laïkelezh a vefe da zifenn pa raent diouti n'eus ket pellzo, un arm¹ a-enep d'an hevelep kristenion, ha pa gavent mat-tre, n'eus ket pell ivez, donedigezh ar Vuslimiz-se evit digreskiñ pouez ar Gristenion, ha pa veze gourbannet lorc'hus e oa an Islam eilvet relijion Frañs. Ur gwir c'hoari tanvougerion² danvariat, a-benn ar fin.\nEtre Nedeleg diwezhañ ha Kalanna, ma 'm eus soñj mat, em eus lennet ur pennad-stur war Ouest-France, emen e klaske ar c'hevaoter anezhañ ar perag hag ar penaoz eus ar c'hwitadenn-se gant ar Vuslimiz, perak ne oant ket bet enteuzet er Republik evel kalz enbroidi all (Europiz ?) hag e lavare ne oa ket bet pouezet a-walc'h war an araezioù evit o enframmidigezh. Aon am eus a-walc'h, n'eus ket aze ur gudenn a araezioù, ur gudenn a gementad hag a sevenadur re zisheñvel, ne lavaran ket, etre ar vro o degemere hag an dud nevez-se o tont ; ne c'heller ober berzh gant hevelep enteuzidigezh nemet gant un niver bihan a dud ha war hir dermen.\nWar dro 1880, en doa lavaret Mari-Juli Jahenny, ar welourez eus Blaen, e teufe Bro-C'hall da vezañ evel moc'hamedat ; daoust ha n'emañ ket war an hent da vezañ ; n'eus ket pellzo, n'ouzon mui petore imam en deus lavaret : a-benn ugent vloaz e vo deuet Bro-C'hall da vezañ ur republik islamek ; gant pezh a zo er mare-mañ, daoust hag an dra-se ne c'hellfe ket c'hoarvezout ; ur frealz avat evit hor Republikaned arloupet : bez' e vefe ur Republik !\n¹ Laïcité et tolérance n'ont jamais fait bon ménage. Historiquement, la laïcité fut un combat féroce contre l'Eglise, sa dogmatique, ses institutions, ses traditions, ses ordres, ses congrégations, son outil pédagogique. In "Le Credo de Denis Tillinac, p. 30, Valeurs Actuelles, niv. 3509, 27 C'hwevrer 2004.\n² Atav em eus kavet un tammig lu ar ger "pomper" e brezhoneg, ha zoken e galleg ar ger "pompier", eilet bremañ gant ar ger "pompière" evit ar merc'hed, setu perak ez arveran amañ ar ger "tanvouger"; tu a vefe avat da sevel "tanour" war skouer ar ger kembraek "tanwr, taniwr", tost d'ar ger saoznek "fireman" ("feuerwehrmann" en alamaneg).\nDielloù an Emsav : E Chapel Koad-Kev\nPrezegenn Oferenn an 12 a viz Kerzu 1954.\nBennozh a c'hellan lavarout d'an Aotroù Doue da vezañ va aotreet da zont amañ, war ho kalvadenn vadelezhus da reiñ deoc'h va harp evit paeañ d'an Aotroù Perrot dle ar Bleun Brug en e geñver. Rak bras e chom va lod-va-unan en dle-se, abaoe an deiz ma ne anavezis e varv klodus nemet pa edo dija e relegoù war hent ar chapel-mañ. Mard eo kerse, en ur c'hiz, na vije bet gellet kavout d'ober al lid-mañ nemet ur paour kaezh beleg a renk izel, beuzet e chastre al labour-parrez hag e mor ar galleg, un dra gaer eo evelato e c'hellfemp en em unaniñ a galon, pell diouzh ar c'homzoù lorc'hus hag an orbidoù diwirion dirak bez ur beleg hag a zo chomet atav paour hag izel ha troet e galon d'an holl reuzeudion. Kaeroc'h eo bet deomp c'hoazh tañva ar frealz hag al laouenidigezh da c'hellout kas d'hon Tad eus an Neñv, dre zaouarn ur beleg, an Aberzh peurvat a dle, maz eus ezhomm c'hoazh, diboaniañ hor madoberour hag e gas marteze pelloc'h betek Bro beurbadus mibion Doue, gounezet gantañ en em ginnig en aberzh anezhañ e-unan evit Bro varvel e dadoù. Seul vrasoc'h a-se, a gav din, e tle bezañ ar virvidigezh a lakaimp a-gevret el lid-sakr-mañ, ma n'eus ket anezhañ hepken un testeni a anaoudegezh vat a-berzh Kevredigezh ar Bleun Brug e-keñver he diazezour, met ivez un digoll – mezhek c'hoazh, gwir eo, met talvoudus evelato – a-berzh an Iliz Santel hag a-berzh pobl ar Vretoned.\nN'eo ket meuleudioù emañ an Aotroù Perrot o c'hortoz diganeomp amañ. N'eo ket kennebeut da glevout meuleudioù en e enor omp-ni deut amañ. N'eo ket deuet c'hoazh evitañ amzer ar veuleudi hag an eñvoradegoù klodus a-berzh an dud. Hag ar pezh omp-ni deuet d'ober amañ eo pediñ evitañ hag en em gennerzhañ gant e skouerioù.\nUr wech meneget e spered, digor d'an anaoudegezhioù donañ, d'ar c'hudennoù pouezusañ, d'ar mennozioù uhelañ ha da bep seurt kened speredel pe zoueel, e chom ganeomp dreist-holl skeudenn ur beleg breizhat, dispar e vadelezh abostolek hag e galonegezh santel.\nMadelezh an Aotroù Perrot a souezhe ar gristenien – dister, a-wechoù – o deveze tro da vezañ degemeret gantañ ken brokus. C'hwekter an degemer, an aked da zivinout ezhommoù disterañ e ostizien, ar boan kemeret da sevel a-wechoù beure-mat, da dommañ un dra bennak d'ur beajour mall warnañ, ur fae seder war an arc'hant hag an anaoudegezh vat, n'oant nemet an tu diavaez eus ar galon-se prest da skuilh he madelezh war ar re fall koulz ha war ar re vat. Piv lavaro gant pebezh karantez a dad en deus douget e-pad trizek bloavezhiad trubuilhus, samm an daou viliad hanter a eneoù fiziet ennañ, hep kontañ ar re-holl en em ginnige dezhañ a-gleiz hag a-zehou ? Er barrez-mañ, ken reuzeudik e pep keñver d'ar mare ma teuas enni, e c'houzañvas a bep seurt dismegañsoù, dreist-holl en amzer maz edo mezvet an dud gant trec'h ar "Front Populaire". Morse ne vagas an disterañ kasoni ouzh tud poan dezho o vevañ ha dalc'het en un doare gwidreüs meurbet etre krabanoù an droukspered. Ouzh ar fallagriezh ec'h enebas dre an drugarez. Piv a nivero an holl vadoberoù a-bep seurt en deus bet tro da hadañ war ar brugeier-mañ, dreist-holl e-pad ar brezel ? Morse ne reas an disterañ fiñvadenn evit en em zizober diouzh e samm, n'eo ket hepken en abeg d'ar sentidigezh, met dreist-holl en abeg d'ar garantez a vage ouzh kenvroiz reuzeudik. Krediñ a c'heller lavarout diwar e benn ar pezh a lavar ar Skritur Sakr diwar-benn ar garantez hec'h-unan : "Pep tra a zigareze, pep tra a grede, pep tra a espere, pep tra a c'houzañve" (1 kor. 13, 4-7.)\nMet ar vadelezh disheñvel-se ne rae ket an disterañ gaou ouzh e fealded d'ar wirionez ha d'ar gwir. Hag ar fealded-se a viras gant un nerzh-kalon hag a zo souezhusoc'h c'hoazh eget e vadelezh. Nerzh an Aotroù Perrot a oa un nerzh speredel, da lavarout eo un nerzh-ene lakaet e servij un dlead, n'eo ket hepken e-keñver an Iliz, met ivez e-keñver Bro Vreizh.\nN'eo ket bet an Aotroù Perrot e-unan o karout hag o servijañ hor Breizh. Met e zellid eo bezañ komprenet perak e heulie an hent-se, bezañ kendalc'het gantañ hep fallaenn ebet, bezañ kouezhet warnañ didamall hag habask. Unnek vloaz 'zo abaoe, ha n'eo ket digoret c'hoazh o daoulagad nemet d'un nebeudig tud ! Abred-kenañ en deus an Aotroù Perrot anavezet unanded vev Pobl ar Vrezhoned ha gouestlet e vuhez a-bezh d'ober anezhi ur bobl kristen ha breizhat war un dro. Daoust ha bez' edo ar gwir gantañ pe n'edo ket ? Ne vo ket didalvez marteze henn displegañ amañ e-kichen e vez.\nMorse n'eus bet kement a ezhomm hag en hon amzer da embann unanded an denelezh ken war dachenn an natur ken war hini an dreistnatur, ha da brezeg etre ar pobloù un unvaniezh diazezet war ar gwir. An unvaniezh-se a zo un dra vat evit ma teuio an eskemm etre ar pobloù, eus ar madoù korfel hag eus ar re speredel, da lakaat an denelezh a-bezh da vont war-raok etrezek ar blanedenn merket dezhi gant Doue. Met an unvaniezh-se ne dle ket mont, evel ma kreder re alies betek kendeuziñ ar pobloù an eil en eben. Un unvaniezh mekanikel ha diwar heg ne dalvezfe nemet da baouraat ar pobloù an eil diwar goust eben ha da vagañ taolioù dislealded ha diemglevioù gwadus, evel ma welomp bemdez. Mad an denelezh, en enep da se, a c'houlenn ma vije-hi rannet etre pobloù, gouest da zispakañ o ferzhioù hag o galloudegezhioù dibar ha digor d'an eskemm reizh ha karantezus kenetrezo. Pep pobl he deus he rusk hag he c'hefridi a-berzh Doue ha pobl ebet n'he deus ar gwir d'en em lezel da vezañ diskaret, na da ziskar re all.. Mennoz an Aotroù Doue eo hennezh, hep mar ebet : hini an Iliz ez eo ivez, evel ma vije aes henn testeniañ dre gomzoù ar Pab Pi XII.\nAes eo gwelout dre-se penaos e teu kement hini a labour evit mad gwirioù e bobl da labourat war an hevelep tro evit mad an denelezh a-bezh, ha pegen diskiant e vije krediñ ez eus enebiezh etre ar garantez-vro hag ar garantez dleet da gement den a zo.\nAes eo gwelout ivez perak eo un dlead da bep den a skiant, ha muioc'h c'hoazh da bep kristen karout e bobl hag he lakaat e stad da seveniñ ar gefridi merket dezhi gant Doue e tiegezh ar pobloù. Ur gourc'hemenn eo a-berzh Doue.\nOuzh sked ar gourc'hemenn-se, miret gant an Aotroù Perrot en un doare ken skouerius betek an devezh diwezhañ, eo e rankomp kompren an dalvoudegezh sakr a voe d'ar brezhoneg hag e c'her-stur "Hep brezhoneg, Breizh ebet !". Evitañ ar brezhoneg eo an ene a dle skoulmañ kenetrezo izili Pobl ar Vrezhoned hag ar benveg speredel n'eus nemetañ o tereout ouzhimp. Pet ha pet all eus e genvreudeur o deus karet ar brezhoneg, savet gantañ traoù talvoudus ha lezet abred ar bluenn vreizhek da gouezhañ diouzh o dorn ! Kerkent ha m'o deus meizet n'oa tu ebet da virout ouzh an implij pemdeziek eus hor yezh da vont war zisteraat hag e oa ret, evit ma virfe ar Vretoned o yezh, sevel, kelenn ha lakaat en implij ur yezh nevesaet, dereadekaet ouzh ezhommoù an amzer vremañ, ar skrivagnerien-se, ar re anezho a oa beleien dreist-holl, o deus kilet dirak ar stourm a oa da ren : rak ne gomprenent ket da betra e talvezfe.\nAn Aotroù Perrot a gompren : anaout a ra ar Vrezhoned gant o reuzeudigezh skrijus. Ne fell ket dezhañ e chomfent emzivaded.\nMennout a ra o mirout en ur Bobl evel war barlenn ur vamm, e-lec'h ma sunint ur vuhez yac'h e pep keñver hag e lec'h ma teuint gouest da skignañ en-dro dezho ha dre ar bed kened speredel ha dreist-douarel, da c'hortoz mont da arvestiñ ouzh Eienenn divent pep kened, an Dreinded Sakr.\nMet anat e oa dezhañ, evel maz eo da bep den a skiant, ne vije biken ar Vrezhoned ur bobl din eus ar sevenadurezh degaset gant ar gristenion keit ha na zeufent ket, war an tachennoù speredel ha relijiel, d'en em zizober muioc'h-mui diouzh ar "french way of life", diouzh an doare parizian da vevañ. N'eus tu all ebet d'ur bobl da vezañ ur bobl, pegen kalet bennak e c'hell bezañ ar wirionez-se. N'eus tu all ebet kennebeut da lakaat holl izili ur bobl – ha n'eo ket hepken un dibab dister anezho – d'en em ziorren ervat, evit brasañ klod o C'hrouer. Hag ar benveg n'eus nemetañ diouzh doare da gas al labour-se da benn eo ar brezhoneg. Ar brezhoneg eo hor yezh, a-raok pep hini all. Heptañ hor Pobl ne c'hell nemet mont, tamm-ha-tamm, da get ! Hep Brezhoneg, Breizh ebet !\nSetu aze ar mennozioù diazez en deus an Aotroù Perrot dalc'het dezho diblegus. Klevout a rae gant e genvreudeur, a-wechoù, hag hen c'hlevet em am eus va-unan er gador-brezeg, e oa a-walc'h, evit bezañ ur Breizhad mat, bezañ ur c'hristen mat. Se a oa reiñ d'an anv a Vreizhad un dalvoudegezh ha ne oa diazezet na war an Istor, na war an arouezioù niverus a ziskouez ez eus c'hoazh ac'hanomp ur gwir bobl. Ar pezh a zo gwir eo ne c'heller ket bezañ ur C'hristen peurvat ma ne glasker ket bezañ ur Breizhad gwirion. An Aotroù Perrot en deus embannet ar gwirionezioù-se war a bep seurt tonioù. Ha n'eo ket souezh en dije diskouezet a-wechoù kalzig c'hwervoni dirak dallentez ha digasted kement a dud desket. Ne oa ket evit kompren ar pleg enep-natur kemeret gant e genvroiz.\nMet n'eo ket bet fallgalonet. Stourmet en deus, nerzh all ebet dezhañ nemet e vadelezh hag ar wirionez, arm all ebet gantañ nemet e chapeled. Ha kouezhet eo dindan un dorn heñchet hag armet gant an droukspered e-unan.\nPiv 'zo bet klasket tizhout ennañ, ar beleg pe ar Breizhad, pe an eil hag egile ? Maz eo ar beleg hon eus ur merzher. Maz eo ar Breizhad hon eus adarre ur merzher rak war ar poent-mañ adarre, abalamour d'e fealded da lezenn Doue eo bet diskaret ha diskaret dizifenn. Pehini pe bere bennak eo an abegoù o deus bountet an drouklazherien d'o zorfed, an droukspered, anat eo, en deus klasket tizhout ar beleg feal ken e-keñver an Iliz, ken e-keñver e Vro. Mervel abalamour d'ar Feiz pe d'al lezenn gristen a zo bezañ merzher.\nGant ar mennozioù-se em c'halon eo e kinnigan ar Sakrifis Santel hag e taoulinan war bez an Aotroù Perrot karet, hep gouzout petra 'vije da ober, pe bediñ evitañ pe bediñ anezhañ.\nM. ar C'hollo, Beleg\nNotenn gant ar C'hannadig : War bajenn gentañ dornskrid ar brezegenn-mañ e c'heller lenn diwar zorn an Aotroù ar C'hollo e-unan :"An displegadenn-mañ a zo ur skouer eus ar fazioù peurzivent a c'hell bezañ graet a-wechoù. "13/ 6 /1967"… Trizek vloaz war-lerc'h enta e notenne hor c'heneil pebezh fazi spontus a zo bet graet gant eskibien ha kloer eskopti Kemper ha Leon a-zivout "Abostol Feiz-ha-Breizh".\nKristenion en Emsav\nHa Brezhonegerion en Iliz\n"C'hoant ho peus e komzfe ho pugale da vat brezhoneg ?\nEvit ma vo doujet yezh hon Tadoù-kozh, yezh ar Vro ?", setu aze penaos e krog un trakt nevez moulet gant Emglev An Tiegezhioù a zo ur gevredigezh a gaver roud anezhi kalz a-raok he disklêriadur e Prefeti Naoned. Adalek 1949 ez eus anv anezhi gant Alan Al Louarn. Chomet eo E.A.T katolik a spered daoust da emdroadur ar speredoù. Ur gevredigezh "neptu", hec'h anv "A.B.E.G." (Ar Brezhoneg Er Gêr) a oa bet savet diwezhatoc'h hogen n'oa ket padet pell. E.A.T. a glask bodañ tiegezhioù brezhonek, tadoù, mammoù, mignoned dizimez, tud kozh, beleion, leanezed.. a-benn o harpañ war hent ar brezhoneg. Ul liamm a gensikour hag a vignoniezh evit ma chomo pe ma teuio da vezañ ar brezhoneg yezh an tiegezh ha yezh ar vugale. War a bep seurt tachenn e c'hell labourat E.A.T. eta e park ar brezhoneg : darempredoù etre ar familhoù, katekizerezh, troidigezhioù, beajoù etrekeltiek, embannadurioù, darempredoù gant an eskibion, hag all…\nDres, evel a ouzer, ez eo gwall izel eo niver an oferennoù brezhonek abaoe un toullad mat a vloavezhioù, ha dizale e vo gwashoc'h c'hoazh o vezañ n'eus mui nemet ur rummad tud abaoe 40 vloaz a zo da vezañ avielet e brezhoneg, an emsaverien kar-o-yezh an hini eo, ha setu holl, hor c'henvroiz o vezañ bet lakaet holl da c'hallegañ ouzh o bugale dre gaer pe dre heg.\nEvit Nedeleg e oa skignet un oferenn war "Radio Frañs Breizh-Izel diouzh Landreger, en-dro d'an Aotroù Yann Talbod, prezidant EAT a-hend-all hogen diaes eo bet kas an traoù en-dro o vezañ ma n'eus ket a skipailh frammet a emsaverion gristen e tolead Landreger. Bez' ez eus anezho, un nebeudig, met n'int ket boas a-walc'h da lidañ ingal e brezhoneg.\nE iliz Trelevenez ez eus bet unan ivez, gant kalz a dud deuet a-ratozh-kaer, a-wechoù eus a bell (Brest, Plouenan, Kernev-veur zoken !…) , evel boas.\nSetu amañ bremañ penaos emañ kont e Penn-ar-Bed evit an oferennoù en hor yezh :\n- Bep sadorn noz da 8eur 30 e Trelevenez\n- Bep sul kentañ ar miz da 10 e 30 er chapel tro-kein iliz veur Kemper\n- Bep "trede sul ar mizioù ampar" (!!!) e Sant Tomaz Landerne da 9 eur 45 (d l e : 18 01 04 ha 21 03 04)\n- e Plouenan da 10 30 d'ar 25 01 04\n- e Kastell da 10 30 d'ar 14 03 04\n- e Sibiril da 10 30 d'an 18 04 04\n- ar Pemp sul e miz mae er Folgoad\n- anv a zo da lidañ "un oferenn ar miz" e bro Landivizio\n- derc'hent sul an Dreinded e Rumengol da 6 eur, ar bloaz mañ d'ar 5 a viz mezheven.\n- derc'hent sul ar pardon er Folgoad (eil sul a viz Gwengolo) da 6 eur noz\nN'hellan skrivañ nemet evit Penn-ar-Bed siwazh : ra lavaro deomp tud ar rannbarzhoù all, peurgent re Wengamp, An Alre ha Roazhon !\nEmglev An Tiegezhioù en deus skrivet da eskob Kemper ha Leon da heul lizher-eskobel an Ao. Gourvez, eskob Gwened a ya tre a-du gant avielerezh an Emsav, a-benn ar fin, o skrivañ e lizher e "ZH", doare-skrivañ an "Nazied", evel ma vez klevet adarre, o venegiñ an Aotroù Perrot, mar plij !, ha dreist-holl, ar pouezusañ eo moarvat, oc'h erbediñ krouiñ ur greizenn avielañ brezhonek e Keranna-Wened.\nRespont ebet gant eskob Kemper ha Leon evit ar poent avat. Gouzout a reer ez eus ur "gomision" , a ya en-dro e galleg, a zo sañset ober kinnigoù d'an eskob a-zivout "yezh ha sevenadur Breizh". Evit gwir n'eus ezel ebet eus E.A.T. a vije ezel eus ar "gomision"-se ha ne seblant ket an eskob nag e vikeled gwall chalet gant avielerezh an Emsav evel maz eo an Aotroù Gourvez.\nE Penn-ar-Bed ne seblant ket a-bouez ar gomision-plouz-se n'en em vod ket alies a-walc'h hag a zo gwall glouar ouzh ar yezh forzh penaos. Anv a vez a oferennoù "o treiñ" ('tournantes' e galleg, daoust ma c'hell diskouez ar ger-mañ e galleg ur ster gwall zivalav e banlevioù 'zo !), oferennoù, 'keta, a vez lidet ur wech ar miz pe se e pep parrez an tolead parrezioù kenstrollet : tolead Daoulaz, hini Landerne, hini Plouziri... Ma ! Se a vez graet evit ar galleg hag evit ar brezhoneg ez eo ar memestra daoust ma ouzer ervat ne bado ket an doare-se da ober dre ma tigresk spontus niver ar veleien "war an dachenn". Dizale eta ne vo kavet beleion nemet er C'hêrioù : Landerne, Landivizio, Brest, Lesneven…\nDre ma n'eus ken a oferennoù gallek d'ar Sul e Sant Tomaz Landerne hon eus goulennet eno un oferenn BEP SUL ha d'un EUR DEREAT, e Kêr Landerne eta, a-benn ma c'hello an tiegezhioù a fell dezho mont d'an Oferenn bep sizhun evel ma c'houlenn an Iliz, ar pezh n'eus ket tu d'ober gant an oferenn ingal nemeti ez eus : hini Trelevenez en em gav kalz re ziwezhat d'ar sadorn, ouzhpenn dezhi bezañ lec'hiet fall, pell diouzh ar c'hêrioù, e-kreiz ar maezioù.\nAnv a zo gant "ar gomision" a sevel kentelioù katekizerezh e liamm gant sevenadur Breizh ha da sevel kantikoù nevez adarre ; mat-tre hogen d'hor soñj ez eo tremen poent kinnig ul lec'h hag un eur dereat d'ar vrezhonegerion emskiantek.\nSetu aze evit Penn ar Bed : da re Roazhon, Gwened ha Gwengamp d'hor c'helaouiñ mar plij o skrivañ d'ar c'hannadig ; henn azgoulenn a ran rak strewet evel maz omp n'eus tamm kenurzhierezh ebet ; ha, gwelloc'h c'hoazh, ra lakaio ar re a c'hell o anv war ar roll-skignañ http://groups.yahoo.com/group/brezhonegeniliz/ evit reiñ keloù ha resev digant ar re all. A-bouez-tre eo reiñ da anaout petra a vez graet hag e pelec'h.\nNeb a fell dezhañ kinnig un aergelc'h kristen d'e diegezh pe dezhañ e unan a RANK en em stagañ ouzh ur stroll brezhonek kristen bennak : n'eo ket a-walc'h koumanantiñ da Imbourc'h. Ret eo pediñ ha bevañ a-gevret, ingal hag e brezhoneg.\nRa skrivo an dud eta da EAT, Kergreven 29800 Trelevenez evit labourat da vodañ un tamm an tiegezhioù brezhonek kristen !\nT. Gwilhmod, evit E.A.T.\nPrezegenn Nedeleg Oferenn ar Pellgent er Vinic'hi\nVa Breudeur ha va C'hoarezed Kristen\nKemenn a ran deoc'h ur c'heloù mat ! Moarvat emaoc'h o soñjal emaon o vont da lavarout deoc'h eo bet ganet Jezuz ! Met, kement-se a ouzoc'h abaoe pell 'zo. Ur gwirvoud kaer eo ha n'eo ket gwell nevez ken... Ar c'heloù mat a fell din kemenn deoc'h a zo disheñvel-mat : fenoz, ni holl bodet amañ en iliz Sant Erwan ar Vinic'hi ez omp heñvel ouzh Mari, Jozeb hag ar bastored, ar vesaerion.\nSellomp enta pishoc'h ouzh gwirvoud an nozvezh Nedeleg kentañ e Betlehem daou vil vloaz 'zo, hag ouzh hini an noz-mañ.\n1 - En em lakaet int a-gostez.\nDegouezhout a ra Mari ha Jozeb er gêrig vihan a Vethlehem..., met nag a dud ! Mare an niveradeg e oa, gourc'hemennet gant an impalaer Kaesar-Augustus. An holl familhoù a oa ganto gwrizioù, tost pe bell diouzh kêr Vethlehem, an holl diegezhioù o doa evel hendad unan bennak eus familh ar roue David - hag e-leizh a baotred hag a verc'hed en doa bet - an holl dud-se a ranke dont da vezañ niveret pe gontet e kêrbenn ar rannvro ma oant o tont : ha kement-se a rae ur mor a dud, un engroez !\nJoa d'en em adkavout holl a-gevret, kaozeadennoù trouzus, laouen, kriadennoù ha klemmichadennoù ar vugale !! Ne dlee ket bezañ sioul, peoc'hus !!\nAn ostelioù, an tavarnioù, an ostalerioù mui pe vui gwall vrudet, hag ar sal gumun (boutin) peurleun, leun-chouk, trouzus hag un tamm mat godisus : leun-kouch e oa e pep lec'h.\n! Eveljust, lezenn an degemer - ul lezenn santel anezhi, ne bermete ket da argas unan bennak - dreist-holl ur plac'h o tougen ar vuhez enni, - ur plac'h dougerez - ; en em stardañ a raed un tamm muioc'h, setu holl. Met Sant Lukaz a skriv, gant elevez, ne oa ket a blas evito. Komprenomp ne oa ket tu, en abeg d'an dud berniet an eil e-kichen egile, da gavout an disterañ tamm plas a oa ezhomm evit bevañ en un doare dereat ha klet mister, kevrin dibar ar c'hanedigezh - ha pebezh ganedigezh ! degemer er sioulder hag en deneridigezh Mab Doue e-unan.\nHa neuze, Mari ha Jozeb o deus kuitaet ar gêr trouzus ha birvidik evit kavout repu en unan eus kevioù krevier a gaver c'hoazh e Bro-Balestina war an torioù-mein-raz m'eo savet Bethlehem warno. Mari ha Jozeb a zo en em lakaet a-gostez evit bevañ, tremen, ar mare bras-se, ha deuet eo ivez d'o gwelout tud a veve en distro : ar bastored, ar vesaerion. Kement-se a zo bet tremenet da goulz an Nedeleg kentañ daou vil vloaz 'zo.\n2. Ni ivez zo en em lakaet a-gostez.\nHa ni neuze en noz santel-mañ petra a reomp, daou vil vloaz war-lerc'h ?\nAbaoe meur a sizhunvezh, en hor c'hêrioù, hor parrezioù, hor c'hêriadennoù eo deuet ar vuhez da vezañ diroll. Abaoe un nebeut devezhioù ez eo aet an traoù war follaat c'hoazh : traoù da brenañ amañ, profoù da zibab, un adkoan nedeleg da aozañ. Fenoz, en tiez-debriñ hag en ostalerioù, ar "boestoù-noz" a vo leun a dud enno : ret e vo bet goulenn plas en a-raok, pe e vo ret chom er-maez. Darn a raio dispignoù mat, ha dizurzh da heul. Darn all a zo aet er menezioù da skiañ : ha tabut, tousmac'h er porzhioù-houarn evit kemer an trenioù, ha stanket an hentoù gant ar gweturioù...\nNozvezh a reuz hag a dousmac'h, a dourni, a dodion enta gant taolioù leun a voued a bep seurt, evel ma klaskfe lod eus an dud en em vouzariñ, ha kargañ o c'horf evit chom hep klevout ken klemmoù ha poanioù ar bed : ar brezel, an naon, ar c'hleñvedoù.\nMet ni, evel Mari, Jozeb hag ar vesaerion, a zo en em lakaet a-gostez, er maez al lec'hioù a cholori hag a safar, evit en em adkavout amañ ur pennad amzer, en un aergelc'h a bedenn, a breder, a levenez habask, seder, evit bevañ a-gevret ar gouel-mañ gant kantikoù, evit en em unaniñ a-gevret en-dro d'an hevelep kevrin, ar memes mister : degemer Jezuz, priñs ar peoc'h a zeu davedomp, ennomp, hiziv evel bemdeiz, e kalon pep hini ac'hanomp hag e kreiz ar bed. Ken kaer eo, ha laouen, rannañ an hevelep Feiz, an hevelep esperañs. Ken kaer eo, ha laouen, joaius, kanañ gant ar memes gerioù oberoù dreist an Aotroù Doue !\nNeuze e lavaran deoc'h : fenoz, ni-holl a zo heñvel ouzh Mari, Jozeb, hag ar vesaerion !\n3) Un tiegezh bras, dezhañ e luskadoù.\nUn tamm dre-holl er bed, milionoù a gristenion a zo o vevañ o vevañ an hevelep darvoud, hag o kanañ ar memes mister. E broioù 'zo eo ar goañv evel amañ, e broioù all, eo an hañv. E broioù 'zo ar peoc'h, e broioù all ar brezel hag ar gwalleur.\nA-benn nebeut amzer, en ur gomuniañ ouzh korf hon Salver Jezuz, e vo bevet an unvaniezh-se gant muioc'h a dan c'hoazh : ar memes Jezuz a resevimp.\nHag evel-se ne reomp nemet ur familh bras-divent : familh santel bugale Doue, ur familh hag a vev mareoù 'zo e kreiz ar bed evel an holl dud, ha mareoù all en em laka un tamm a gostez, distro diouzh ar bed evit en em soñjal, prederiañ, gwelout sklaer ar pezh ez eo, ha lidañ misterioù bras ar Vuhez hag ar Feiz a siell hec'h unaniezh hag he dibarelezh.\nEürus ez omp da vezañ paotred, merc'hed, bugale, a oar bezañ bamet c'hoazh dirak an traoù kaer ha gwir, ha kaout preder gant pezh a ra don-donañ buhez mab-den. Amen.\nPerson parrez Landreger.Iliz Sant Erwan ar Vinic'hi, d'ar 24 a viz Kerzu 2003; Oferenn ar Pelgent, Noz an Nedeleg ; Skignet war-eeun gant Skingomz Radio Bleu Breizh Izel, Kemper\nDu-mañ, Du-hont, er Bed\nTennañ a ra an Aotrou Doue Adam eus al loenegezh evit ober anezhañ ur boud speredel, (kenderc'hel a ra d'henn ober e pep den). Hogen Adam (ha pep den) a lak e berzhioù speredel e servij e loenegezh : e-lec'h o lakaat e servij e vuhez speredel ez en em ro d'al labour gwellaat e stad danvezel dre ar ouiziegezh kentoc'h eget dre e anaoudegezh karantezus eus Doue.\n« Klaskit da gentañ Rouantelezh Doue, hag ar peurrest a vezo roet deoc'h ouzhpenn ».\n8.000 bloaz'zo, en Anatolia (e-kreiz Turkia bremañ) eo e vije bet komzet ar yezh a zo deuet diwarni 144 yezh anavezet etre Bro-Indez hag Iwerzhon. (Bretagne hebdo 31.12.03).\nPedenn war ar boued\n« Kement tra bet krouet gant Doue a zo mat, mar debrer anezhañ en ur drugarekaat ; rak santelaet e vez pep tra gant komz Doue hag ar bedenn ». (Komzoù an Aotrou Doue e kentañ lizher sant Paol da dTimozeos 4, 4-5).\n« Al labour-treiñ an testennoù-liderezh eus al latineg da yezh ur bobl n'eo ket ul labour-krouiñ, met reiñ d'an dud en o yezh un destenn feal ha reoliek eus an embannadurioù latinek diles ». (La Croix, 24.10.03).\n« Gwelloc'h eo tevel ha bezañ, eget komz hep bezañ. Mat eo kelenn, ma ra an hini a gomz ar pezh a lavar ». (Sant Ignatios Antiokeia, e Lennadennoù pemdeziek, Imbourc'h 299-300, p. 32.\nTalvoudegezh ar bremañ\n« Munutenn war-lerc'h munutenn, milionoù a vunutennoù a ya da ober ur vuhez-den war an douar. Bevit ent-peurvat pep munutenn, ha santel e vo ho puhez ». (Kardinal Van Thuan, eskob viétnamat bet 13 vloaz en toullbac'h).\nPerak e krog ar grennarded da vutuniñ ? Peurliesañ eo dre ma ne gred ket lod anezho en em ren en un doare disheñvel diouzh o c'hamaladed, pe dre ma fell da lod all diskouez ez int endeo goured.\nHa padal eo en oad krenn e klasker startaat e bersonelezh dre chom hep ober evel ar re all.\n« Ne drec'h ar wirionez nemet drezi hec'h-unan ». (Tad G. Cottier, feizoniour ar Pab, e La Croix 12.10.03)\nNiver an dud lakaet er bed\nHervez gouizieien'zo e vije bet ganet 106 miliard a dud war an douar abaoe ar bloazioù -65.000 kent Hor Salver. Da neuze ne oa anezho nemet ur 600.000 bennak. E-tro ar bloazioù -40.000 KHS e oant 6 million. Gant al labour-douar er bloazioù -5.000 e oant 250 million e deroù ar marevezh kristen. Daou c'hant vloaz'zo e oant I miliard, ha bremañ 6 miliard. (Population et sociétés, no 394, ha Commentaire no 101).\nLezenn-Stad war Gredenn ha Relijion\nStad Bulgaria ne anavez nemet an Iliz Reizhvriek hepken evel Iliz ar vro (Lezenn an 19 a viz kerzu 2002). Ar geodedourion all (Katoliked ha Protestanted, 2,5%, Islamiz, 12%, h.a.) a rank goulenn un aotre evit bezañ anavezet hag oberiañ. (Service Orthodoxe de Presse, Pariz).\nAr pezh a c'hell kemm ma teu Bulgaria en Unvaniezh Europa.\n« Va fal a zo lakaat Rusia e bed ar C'hornog, hag evit-se kas ivez war-raok an adunvaniezh etre kristeniezh Moskov hag hini Roma, dre m'eo ar gristeniezh sichenn ar sevenadur hag an hevelebiezh kornogat ». (Da geñver e weladenn d'ar Pab d'ar 5 a viz du 2003). « N'eus netra brasoc'h evit an Iliz eget servij ar vammvro ». (D'ar 24 a viz gwengolo e New-York. Ar pezh a seblant lakaat Doue e servij Kaesar, hag ar relijion da simant politikel e keoded an dud.(An Iliz er bed, 1añ trim. 2004).\nKendalc'h Keltiek 2004 E Enez Vanav an hini eo e vo dalc'het ar C'hendalc'h ar bloaz-mañ, e-pad ar Sizhunvezh Santel (12 a viz Ebrel-17 a viz Ebrel). An danvez anezhañ a vo diwar-benn ar maouezed e istor ar broioù keltiek. Digant Skourr Breizh ar C'hendalc'h e c'heller goulenn titouroù (5 str. Berlioz 29600 Plourin Mz pe o vont war www.celtcong.bzh.bz). En Imperial Hotel Porzh Erin e vo graet pep tra. 250 lur saoz a ranker rakjediñ dre vras evit ar bod hag ar predoù war ar plas.\nUr c'hamp katekiz a vo graet e Landreger gant Emglev An Tiegezhioù sizhunvezh diwezhañ miz Eost. Ezhomm 'zo eus sikour tud a bep seurt evit ar gegin, an evezhiañ, ar c'hatekizañ. Tu a zo dija da c'houlenn titouroù : Person Landreger Presbital 22 220 Landreger 02 96 92 30 51.\nDegemennadenn d'ar Gristenion brezhoneger\nOferennoù e brezhoneg e Landreger\nhag er Vinic'hi\nSul 28 a viz Meurzh, Iliz-veur Landreger - 17 eur 30\nSul 25 a viz Ebrel, Iliz ar Vinic'hi - 17 eur 30\nSul 16 a viz Mae, Iliz ar Vinic'hi - 8 eur (Pardon St Erwan)\nMerc'her 19 a viz Mae, Iliz ar Vinic'hi - 8 eur (Pardon ar Vinic'hi)\nSul 30 a viz Mae, Iliz-veur Landreger - 18 eur 30 (Pantekost)\nSul 27 a viz Mezheven, Iliz ar Vinic'hi - 18 eur 30\nSul 25 a viz Gouhere, Iliz-veur Landreger - 18 eur 30\nSul 29 a viz Eost, Iliz ar Vinic'hi - 18 eur 30\nSul 26 a viz Gwengolo, Iliz-veur Landreger - 18 eur 30\nSul 31 a viz Here, Iliz ar Vinic'hi - 17 eur 30\nSul 28 a viz Du, Iliz-veur Landreger - 17 eur 30\nSul 26 a viz Kerzu, Iliz ar Vinic'hi - 17 eur 30\nDizimez, intañv, intañvez, torrdimezet oc'h ?\nKejañ : Ur servij eus "Emglev An Tiegezhioù" (E.A.T. diazezet e 1949) a glask sikour ar vrezhonegerien(ezed) da gavout o far o virout ar goulennoù kuzh ha dic'houzvez, eveljust.\nSkrivit Deomp : digoust eo. Kergreven 29800 Trelevenez. Postel : « eat@libertysurf.fr ».\nKasit Deomp Ivez Anvioù ha posteloù pe chomlec'hioù tud a c'hellfe bezañ dedennet.\nBez' ez eo "Kannadig Imbourc'h" ur stagadenn da "Imbourc'h Kelaouenn a Studi" hag embannet\neo enta evit "Keneiled Imbourc'h". Skodenn-vloaz : 60 euro, o reiñ ar gwir da zegemer bep bloaz\npeder niverenn stag outo, ha peder niverenn eus "Kannadig Imbourc'h." Ar skodenn a zo da gas da\nY. Ollivier, 8 leurgêr ar Marchiz, 56230 Kistreberzh. Ar pennadoù evit ar C'hannadig a zo da gas\ndre ar Post da : Yann MIKAEL, 12, Straed René Giraud, 44130 Blaen ; dre ar genroued da :\nyann-eliaza@wanadoo.fr ; Moulerezh prevez Keneiled Imbourc'h ; Rener Kannadig Imbourc'h :\nYouenn Olier ; embanner : Yann Mikael. Niverenn-wask : 50015 ; ISSN : 1144 357X.


Buhez ar Zent. pages 392, 393, 394. Encyclopédie Marikavel.\npages 392, 393, 394\nSeizvet devez warn-ugent a viz Mae\nSoudard ha Merzer\nn amzer gentan Dioklesian (285-305), ar gristenien a c'halle en em ziskouez; sevel a rent ilizou er zav-heol, kenkouls hag er c'huz-heol. En eun tôl, o vezan bet laket pennadou ennan gant ar sezar Galer, e troas a-grenn eneb d'eze hag e tigoras an dekvet stourmad en o eneb, en eur deuler er-mêz eus an armeou ar zoudarded kristen a oa enne.\nEr mare-ze eo e c'hoarvezas merzerenti sant Jul. Heman a oa eur zoudard koz hag eur c'hristen mat a zen.\n- Jul, a lavaras ar gouarner d'ezan, ha gwir e vefe ar pez a damaller d'it ?\n- Me, eme Jul, a zo kristen, n'on ket evit lavaret d'ac'h e vefen netra nemet ar pez ma'z on.\n- Gouzout a rez ervat o deus ar brinsed roët urz da ginnig eur zakrifis d'an doueou ?\n- Her gouzout a ran, mes o vezan mac'h on kristen n'on ket evit ober ar pez a tell d'ac'h, hep nac'h an Doue gwir ha beo.\n- Peseurt droug a rêr o kinnig eun tamm ezans hag o tec'hel goude-ze ?\n- N'on ket evit terri gourc'hemennou Doue abalamour zenti ouz tud digristen. C'houec'h vla warn-ugent so ec'h on en arme, ha biskoaz n'eus bet eun torfed da damall d'in; seiz gwech on bet er brezel; n'am eus ket dizentet ouz ma mistri, ha da stourm oan kenkouls hag eun all. Biskoaz ar prins n'en deus tapet ac'hanon o vankout hag e kredet ec'h afen, goude bezan bet aketus da zenti ouz gourc'hemennou ar rouane, da zizenti ouz Roue ar rouane ?\n- Jul, gwelet a ran ec'h out eun den a benn hag a galon. Selaou ac'hanon, ha kinnig ezans d'an doueou.\n- Ne rin ket ar pez a c'hourc'hemennet, ha n'on ket o vont, dre eur pec'hed, da jachan war ma c'hein poaniou hag a bado da viken.\n- Me gemer ar pec'hed warnon; bezan az pezo dek dîner, ha goude-ze den ebet ken n'eio da glask trabas ouzit !\n- Nag an arc'hant ifern-ze, na da gomzou flour ne lakfont ac'hanon da nac'h an Doue peurbadus.\n- Ma ne zentez ket ouz urziou an impalaered, e lakin da zibennan.\n- Mat a refet ! Kondaonet ac'hanon ' ta ! Ma c'houzanvan ar verzerenti, e c'honezin eur gloar hag a bado da viken.\n- Ma c'houzanvjes evit ar vro hag evit al lezennou, neuze, ya, e c'honezjes, en gwirione, ar gloar-ze.\n- Gouzanv a ran evit al lezennou, mes evit al lezennou a bado da viken.\n- Al lezennou-ze a zo bet roët d'ac'h gant eun den hag a varvas war ar groaz.\n- Maro eo evit hon fec'hejou, abalamour rei d'imp ar vue a bado da viken. Doue a vev a holl viskoaz hag a vevo da virviken. An neb hen anzavo en devo ar vue peurbadus; an neb hen nac'ho a vezo kastizet epad an holl amzeriou.\n- True am eus ouzit, selaou ac'hanon, eur wech c'hoaz ! Kinnig ezans, buhan, hag e vevi ganimp.\n- Bevan ganac'h a vefe ar maro evidon; mes ma varvan, e vevin.\nAr gouarner a embannas e varnedigez : « Jul, p'eo gwir n'eo ket bet falvezet gantan senti ouz hon frinsed, a vezo dibennet. »\nKaset a oe war dachen e verzerenti. En em gavet eno, e vriataas ar gristenien bodet endro d'ezan. Lakat a reas eul lienen endro d'e benn, kinnig a reas e c'houg en eur lavaret : « Otrou Jezuz, abalamour d'ac'h eo e c'houzanvan. Laket ma ene e-touez ho sent. »\nAr bourreo a dennas ar c'hleze; Jul a oe dibennet d'ar 27 a viz mae.\nEur gomz, ken nebeut, n'eo ket kalz a dra da welet, ha koulskoude, petra zo galloudusoc'h da c'houzout ? Dre eur gornz fall e rêr poan da Zoue; are eur gomz hudur e rèr donjer d'ezan; dre eur gomz karantezus e rêr e blijadur, ha dre eur gomz truezus e teneraer e galon.\nEur gomz rust, diouz an hini ne lavar d'imp, a c'hall sankan en hon c'halon evel eur bir, hep ma c'hellche ken netra he chachan er-mêz goude-ze.\nEur gomz vat a c'hall lakat en hon c'halon eul levenez ken bras ma n'eus netra, na poan, nag anken, na gwall zarvoud obet goest d'he lakat da nijal diwar hon zâl.\nKinnig ezans d'an idolou, da welet, n'eo ket eur pez kaer ken nebeut, mes da c'houzout, eo eur pec'hed skrijus; rakan dra-ze a zo rei d'ar grouadurien eun enor ha n'eo dleet nemet da Zoue.\nAr verzerien ne droent ket kein da Jezuz-Krist, evit tec'hel arôk ar maro; ha ni, daoust ha n'eomp ket a-wechou betek nac'h Doue hon badeziant, evit tec'hel arôk eur mousc'hoarz ?


div yezh Breizh a c'halv he izili da vanifestiñ e Naoned - 7seizh.info\nHome Actualité Information Bretagne - 7seizh.info div yezh Breizh a c’halv he izili da vanifestiñ e Naoned\ndiv yezh Breizh a c’halv he izili da vanifestiñ e Naoned\nGalvet hor boa hon izili da vont da Naoned e miz Even tremenet evit reiñ hor mouezh da glevet pa vennomp gwelet al Liger-Atlantel o tont da Rannvro Breizh en-dro e-keñver melestradurezh.\nAbaoe ez eo bet tremenet an danvez lezenn adstummañ ar rannvroioù en he c’hentañ lennadenn er Vodadenn Vroadel ha votet eo bet, lezet eo bet Breizh evel m’emañ, pevar departamant hepken enni. Ne c’hallomp ket gouzañv ur seurt stad.\nMat eo c’hoazh an arguzennoù a roemp e miz Even. Komzet e oa ha komzet e vez c’hoazh brezhoneg el Liger-Atlantel hag abalamour d’an dra-se eo e stourm div yezh Breizh, evel meur a gevredigezh all hag a labour evit sevenadur Breizh hag ar brezhoneg, evit diorren ar c’helenn divyezhek en departamant-se. Skrivet eo en testennoù a denn d’ar c’helenn yezhoù rannvro abaoe ar penn-kentañ e c’hall ar brezhoneg bezañ kelennet eno. Anat eo da Frañs identelezh vreizhat an departamant met nac’h a ra e adunaniñ. War an dachenn e vez diwar se traoù digempoell ha diaesterioù aozañ ha mont en-dro hag a zeu ouzhpenn ar re a anavezomp en Akademiezh Roazhon.\nRiskl a zo c’hoazh e vefe kendeuzet Breizh gant Broioù-al-Liger pe ar Centre zoken. Ma vefe kont evel-se e vefe echu gant Breizh, he sevenadur hag ar brezhoneg. Na lezomp ket ober a-enep deomp. Ar bobl a rank moustrañ kreñv war ar bolitikerien evit ma vefe intentet rezon vat ganto. Un dro ouzhpenn eo ar vanifestadeg-se da ziskouez youl ar Vretoned evit ma vo kempoell Breizh adarre e-keñver hec’h istor hag he sevenadur. Ret eo deomp bezañ an niverusañ ar gwellañ rak ne vo ket un hevelep degouezh da gaout un adstummañ tiriadel kempoell kent pell ac’hann.\nAbalamour da se eo e c’halv div yezh Breizh hec’h izili da vont da Naoned da vanifestiñ\nd’ar Sadorn 27 a viz Gwengolo da 2e g.k. plasenn petite Hollande.\nBezit eno, brudit ar vanifestadeg, kontañ a reomp warnoc’h.\nPrevious articleBretagne Réunie : le comité Bro Leon se réunit vendredi 5 septembre\nNext articlediv yezh Breizh appelle ses membres à manifester à Nantes\nCarole le Meuth 7 septembre 2014 At 16 04 15 09159\nFrédéric Rio 7 septembre 2014 At 16 04 15 09159\nMichel Hervet 5 septembre 2014 At 16 04 15 09159\nGrégory Riaux 3 septembre 2014 At 19 07 30 09309\nLaetitia Garcia 3 septembre 2014 At 19 07 30 09309\nYKastell 3 septembre 2014 At 14 02 34 09349\nRT @PortailBreton: div yezh Breizh a c’halv he izili da vanifestiñ e Naoned #BZH #bzhg http://t.co/mqRdUh3PWr\ncarolineollivro 3 septembre 2014 At 13 01 18 09189\nStefaan E.R. Oplinus 3 septembre 2014 At 13 01 15 09159\ncarolineollivro 3 septembre 2014 At 13 01 14 09149\nRT @7seizh: div yezh Breizh a c’halv he izili da vanifestiñ e Naoned : http://t.co/GsabyNlyFi\nBreizhEuropa 3 septembre 2014 At 13 01 06 09069\ndiv yezh Breizh a c’halv he izili da vanifestiñ e Naoned #BZH #bzhg http://t.co/mqRdUh3PWr\nVincent_Veyrat 3 septembre 2014 At 11 11 52 09529\nGilles Bogzh-daonet 3 septembre 2014 At 11 11 15 09159\nThomas Ross 3 septembre 2014 At 10 10 45 09459\nLucien le Coz 3 septembre 2014 At 10 10 45 09459\nIwan Le Moine 3 septembre 2014 At 10 10 44 09449


Helena Danmark - Wikipedia\nHelena Danmark (e-tro 1180 - 22 a viz Du 1233 e Lüneburg) a oa ur briñsez, hêrez Garding ha Dugez Lüneburg dre eurediñ. Henvamm tiegezh Welf e voe.\nMerc'h yaouankañ ar roue Valdemar Iañ Danmark (1131-1182) hag e wreg ar briñsez Sofia Minsk (1141-1198) e oa Helena. C'hoar e oa d'ar rouaned danat Knut VI ha Valdemar II ha d'ar rouanez Ingeborg Bro-C'hall.\nEn hañv 1202 e timezas Helena gant an dug Gwilherm Lüneburg (1184-1213) e Hamburg. Evel-se e teuas da vezañ c'hoar-gaer an dug Herri al Leon a Saks hag e wreg, ar briñsez saoz Matilda. Ganet e voe ur mab, hag a zeuas da vezañ Otto Iañ yaouank Brunswick-Lüneburg (1204-1252). Da heul marv trumm gwaz Helena e 1213 e renas he breur an Impalaer Otto IV e Lüneburg. Lezroue e voe e-lec'h Otto yaouank. Otto a voe lakaet da hêr madoù an tiegezh Welf gant e eontr Herri Gozh.\nE 1233 e varvas an dugez ha douaret e voe e manati beneadat Sant Mikel e Lüneburg.\nHelena Danmark el lec'hienn alamanek Genealogie Mittelalter\nAdtapet diwar « https://br.wikipedia.org/w/index.php?title=Helena_Danmark&oldid=1852111 »\nDernière modification le 17 Her 2019, à 04:11


Pajenn:Instructioneu santel ar er gurionnéeu principal ag er religion, 1790.djvu/544 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/544\ncredét hum adressein doh Doué guet quemènd a gonfiance, quenevè m’en dès Jesus-Chrouist désquét hac ordrénét temb er gobér. Rac-ce ean e lar a voéh ihuel é hanhue er bobl :\nGuharal ne larait quet calz, mui eit bermen, er Pater hac er Credo a voéh ihuel nameid én Overèn : rac èl ma hoai permettét d’er-ré ne oènt quet hoah badèét, assistein én Officeu-aral, cuhein e rait doh-t’ai er Misterieu, guet eun ne vezènt bet profanét guet tud a béré ne oait quet hoah assurét. Mæs én Overèn, èl ne oai meid er Fidelèt én assamblé a oudé en Aviél, ne zougeait quet a ou larèt a voéh ihuel. Mæs er bobl é léh rescond, Amen, èl d’er pedènneu-aral, e lar pèn-d’er-bèn er seihvèt goulèn ag er Pater : Sed libera nos a malo, (Delivret ni ag en droug), hac èl-ce é bèrr-guirieu ind e oulèn quemènd èl er Belêg ; rac, èl m’hun nès deja remerquét, ér seihvèt goulèn-ze é ma comprênét en huéh-aral : ind e lausq guet er Belêg de rescond, Amen (El-ce re-vou groeit) ; hac èl ma talh léh Jesus-Chrouist én ou hevir, er guir Amen én é vêg e senéfi, ya, me Zad, delivret ind ag en droug. Ean e bouïs memb ar en Eutru-Doué de seèllèt doh dezir\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/544&oldid=129121 »


Buhez ar Sent/1837/Eucher - Wikimammenn\nBuhez ar Sent/1837/Eucher\n◄ Conrad Eucher Dositee ►\nAr figur, pe ar speç eus ar bed-mâ a dremen. Ar c’homsou-mâ a reas da Sant Eucher quitaat ar bed, evit cundui ur vuez devotoc’h ha perfetoc’h. Peguer caër eo ar c’homsou-mâ da vedita ! Pet sujet a reflexion na gaver quet e quen neubeut a gomsou ! Ar figur, da lavaret eo, ne d’ê ar bed nemet ur spec, pe ur squeud, pehini a dremen en ur moumet. Ar figur eus ar bed-mâ, pehini ne deo nemet miseriou ha viçou, Ar figur eus ar bed-mâ a dremen ; perac eta staga hor c’halon ountâ ? Ar figur eus ar bed a so tremenet evit cals a dud eus hon aznabudeguez, tremen a raï evel-se evidomp hon-unan. Quitaomp-èn a galon abars ma hor c’huitaï en effet.\nAdtapet diwar « https://br.wikisource.org/w/index.php?title=Buhez_ar_Sent/1837/Eucher&oldid=59291 »\nKemmoù diwezhañ degaset d'ar bajenn-mañ d'an 12 C'hwe 2014, da 10:41.